Ameɖeɖelehame Kple Dzimetɔtrɔ—Ale Si Woawɔ Axɔ Yehowa Ƒe Amehehe\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Bicol Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Greenlandic Haitian Creole Hebrew Hiligaynon Hungarian Igbo Iloko Indonesian Italian Japanese Korean Latvian Lithuanian Macedonian Malagasy Malayalam Maltese Mizo Moore Norwegian Ossetian Papiamento (Curaçao) Persian Polish Portuguese Punjabi Romanian Sepedi Serbian Setswana Shona Silozi Sinhala Slovak Slovenian Spanish Sranantongo Swahili Tagalog Tahitian Tatar Thai Tsonga Turkish Ukrainian Urdu Vietnamese Zulu\nXɔ Yehowa Ƒe Amehehe Ɣeawokatãɣi\n“Megagbe Yehowa ƒe amehehe o.”—LODODOWO 3:11.\n1. Nukatae wòle be míaxɔ Mawu ƒe amehehe ɖo?\nBLEMA Israel Fia Salomo ɖe susu nyui si tae wòle be mía dometɔ ɖesiaɖe naxɔ amehehe ɖo la me. Egblɔ be: “Vinye, megagbe Yehowa ƒe amehehe o, eƒe mokaname megaɖu dzi na wò o! Elabena amesi Yehowa lɔ̃na la, eya wòhea to na abe vi, si gbɔ fofoa melɔ̃a nu le o ene.” (Lododowo 3:11, 12) Ẽ, esi Fofowò si le dziƒo la lɔ̃ wò tae wòhea wò ɖo.\n2. Alekee woɖe “amehehe” gɔme, eye mɔ vovovo kawo nue ame ate ŋu axɔ amehehe le?\n2 “Amehehe” enye tohehe na ame, ame ɖɔɖɔ ɖo, nuxɔxlɔ̃ ame, kple nufiafia ame. Apostolo Paulo ŋlɔ bena: “Le fifi ɣeyiɣi me la míebua tohehe katã dzidzɔe o, ke veve boŋ; gake emegbe la etsɔa dzɔdzɔenyenye ƒe ŋutifafakutsetse na amesiwo wòmã la.” (Hebritɔwo 12:11) Mawu ƒe amehehe xɔxɔ kple agbenɔnɔ ɖe enu ate ŋu akpe ɖe ŋuwò nànɔ agbe dzɔdzɔe, si ate wò ɖe Mawu kɔkɔetɔ, Yehowa, ŋu kplikplikpli. (Psalmo 99:5) Àte ŋu axɔ ɖɔɖɔɖo tso hati Kristotɔ aɖe gbɔ loo, to nusiwo míesrɔ̃na le Kristotɔwo ƒe kpekpewo me dzi loo, alo to Mawu ƒe Nya la kple “xɔnuvi nuteƒewɔla” ƒe agbalẽwo sɔsrɔ̃ le ɖokuiwò si me. (Luka 12:42-44) Eyata aleke gbegbe wòle be nàda akpee nye esi ne wohe wò susu yi nane si ŋu wòle be nàtrɔ asi le la dzii! Gake tohehe kae ahiã ne ame wɔ nuvɔ̃ gã?\nNusita Woɖea Ame Aɖewo le Hamea Me\n3. Ɣekaɣie woɖea ame le hamea me?\n3 Mawusubɔlawo srɔ̃a Biblia kple Biblia-srɔ̃gbalẽwo. Wodzroa Yehowa ƒe nudidiwo me le woƒe kpekpewo kple takpekpewo me. Eyata Kristotɔwo ate ŋu anya nusiwo Yehowa di tso wo si la nyuie. Ne hamea me tɔ aɖe ɖoe koŋ le nuvɔ̃ gã wɔm dzimematrɔmatrɔe ko hafi woɖenɛ le hamea me.\n4, 5. Ŋɔŋlɔawo me kpɔɖeŋu si ku ɖe ameɖeɖe le hamea me ŋu kae dze le memamaa me, eye nukatae woxlɔ̃ nu hamea be woagbugbɔ amea axɔ ɖo?\n4 Na míakpɔ Ŋɔŋlɔawo me kpɔɖeŋu aɖe si ku ɖe ameɖeɖe le hamea me ŋu la ɖa. ‘Ahasiwɔwɔ si tɔgbe mele trɔ̃subɔlawo gɔ̃ hã dome o, be ame aɖe naxɔ fofoa srɔ̃,’ lae nye nusi ame aɖe si nɔ Korinto-hamea me la wɔ. Eyata Paulo xlɔ̃ nu Korintotɔwo be woatsɔ “ame ma ade asi na Satana, bene wòagblẽ eƒe ŋutilã, ne woaxɔ eƒe gbɔgbɔ le Aƒetɔ Yesu Kristo ƒe ŋkeke la dzi.” (Korintotɔwo I, 5:1-5) Ne woɖe nuvɔ̃wɔla le hamea me la, wodenɛ asi na Satana le gɔmesesea nu be egazua Abosam ƒe xexea me tɔ. (Yohanes I, 5:19) Eɖeɖe le hamea me nyea ŋutilã ƒe ŋusẽkpɔɖeamedzi gbegblẽ aɖe ɖeɖe ɖa le hamea me eye wòkpɔa hamea ƒe “gbɔgbɔ,” alo eƒe nɔnɔme nyuiwo, ta.—Timoteo II, 4:22; Korintotɔwo I, 5:11-13.\n5 Gake eteƒe medidi nenema gbegbe hafi Paulo gaxlɔ̃ nu Kristotɔ siwo nɔ Korinto la be woagbugbɔ nugbegblẽwɔlaa axɔ ɖe hamea me o. Nukatae? Apostoloa ɖo eŋu be: ‘Bena Satana nagaba wo o.’ Ðikeke mele me o be nuvɔ̃wɔlaa trɔ dzime heɖɔ eƒe agbenɔnɔ ɖo. (Korintotɔwo II, 2:8-11) Ne Korintotɔawo megbugbɔ dzimetrɔlaa xɔ o la, Satana aba wo le susua nu be woazu tagbɔsesẽtɔ siwo metsɔa nuvɔ̃ kena o, abe alesi Abosam di be woanɔ ene. Eyata le ɣeyiɣi aɖe megbe la, ‘wotsɔ dzimetrɔla la ƒe nuvɔ̃a kee, eye wofa akɔ nɛ.’—Korintotɔwo II, 2:5-7.\n6. Vi kawoe ameɖeɖe le hamea me ate ŋu aɖe?\n6 Ke vi kawoe ameɖeɖe le hamea me ɖena? Ewɔnɛ be amewo megblɔa busunyawo ɖe Yehowa ŋu o, eye wònana ŋkɔ nyui gakpɔtɔ nɔa esubɔlawo ŋu. (Petro I, 1:14-16) Nuvɔ̃wɔla matrɔdzime ɖeɖe le hamea me ɖea Yehowa ƒe nudidiwo dzi wɔwɔ ƒe vevienyenye fiana eye wònana hamea hã nɔa dzadzɛ le gbɔgbɔ me. Ate ŋu ana be nugbegblẽwɔlaa gɔ̃ hã nase eɖokui gɔme.\nNukatae apostolo Paulo xlɔ̃ nu Korintotɔwo be woagbugbɔ amesi woɖe le hamea me la axɔ ɖo?\nDzimetɔtrɔ Le Vevie\n7. Nukae tu Dawid esime mekpɔ ʋu eƒe nuvɔ̃wo me o?\n7 Womeɖea amesiwo wɔ nuvɔ̃ gã evɔ woɖe dzimetɔtrɔ vavãtɔ fia la ɖa le hamea me o. Gake le nyateƒe me la, dzimetɔtrɔ vavãtɔ ɖeɖefia menya wɔna bɔbɔe o. Bu Israel Fia Dawid, amesi kpa ha si le Psalmo 32 lia me la, ŋu kpɔ. Ha ma ɖee fia be Dawid mete ŋu ʋu eƒe nuvɔ̃, ɖewohĩ esi wòwɔ kple Bat-Seba la, me enumake o. Esia wɔe be dzodzodzoetsitsi ɖe eƒe nuvɔ̃awo ta xɔ ŋusẽ le eyama si wòtsi belibeli, abe alesi dzomeŋɔli ƒe ŋdɔ si ʋuna gbagbagbã la noa tsi le atiwo me woyrɔnae ene. Dawid de vovo ge le eƒe ŋutilã kple susu me do kpoe, gake esi wònya dze agbagba ‘ʋu eƒe dzidadawo me na Yehowa ko la, wotsɔ eƒe nuvɔ̃ ƒe vodadawo kee.’ (Psalmo 32:3-5) Emegbe Dawid dzi ha be: “Woayra amesi Yehowa mebu vodada na o.” (Psalmo 32:1, 2) Aleke gbegbee dzi dzɔe enye esi be Mawu kpɔ nublanui nɛ!\n8, 9. Alekee ame aɖee afia be yetrɔ dzime, eye alekee esia le vevie hafi woagbugbɔ amesi woɖe le hamea me la axɔ?\n8 Eyata eme kɔ ƒã be ele be nuvɔ̃wɔla natrɔ dzime hafi woakpɔ nublanui nɛ. Ke hã, menye ŋukpe si alé amea le eƒe nu gbegblẽa ɖeɖegblɔ me alo vɔvɔ̃ si aɖoe lae nye dzimetɔtrɔ o. “Dzimetɔtrɔ” fia be nu gbegblẽ si amea wɔ la te ɖe eyama dzi vevie be “wòtrɔ susu” be yemagawɔe ake o. “Dzi gbagbã, si tugu la” ye nɔa dzimetrɔla si, eye wòdina vevie be ne yeate ŋui la, yeatrɔ nu gbegblẽ si yewɔ la wòazu nu nyui.—Psalmo 51:19; Korintotɔwo II, 7:11.\n9 Ele vevie ŋutɔ be ame natrɔ dzime hafi woagate ŋu axɔe ɖe Kristo-hamea me. Menye be ne ɣeyiɣi aɖe va yi ko la, ekema woagbugbɔ amesi woɖe le hamea me la axɔ o. Hafi woagate ŋu agbugbɔe axɔ la, ele be wòatrɔ eƒe dzi ƒe nɔnɔme kura. Ele be wòakpɔe be nu gbegblẽ gã aɖee wònye yewɔ eye be ehe vlodoame va Yehowa kple hamea dzi. Ele be nuvɔ̃wɔlaa natrɔ dzime, ado gbe ɖa vevie be woatsɔe ake ye, eye wòatrɔ eƒe agbenɔnɔ wòawɔ ɖeka kple Mawu ƒe nudidi dzɔdzɔewo. Ele be dzimetɔtrɔ ƒe nɔnɔmewo nanɔ dzedzem le eŋu eye wòanɔ “dɔ, siwo dze dzimetɔtrɔ” la wɔm hafi abia be woagbugbɔ ye axɔ.—Dɔwɔwɔwo 26:20.\nNukatae Wòle be Nàɖe Nu Gbegblẽ Agblɔ?\n10, 11. Nukatae mele be míadze agbagba be míaɣla míaƒe nuvɔ̃ o?\n10 Nuvɔ̃wɔla aɖe asusui be: ‘Ne meɖe nye nuvɔ̃a gblɔ na ame aɖe la, woava nɔ nya gbogbo siwo ŋu nyemate ŋu aɖo o la biamem, eye woava ɖem le hamea me. Gake ne memia nu ɖe edzi la, esiawo katã madzɔ o, eye hamea me tɔ aɖeke manya akpɔ o.’ Amesiwo susunɛ alea la ŋlɔa nu vevi aɖewo be. Woawoe nye nukawo?\n11 Yehowa nye “nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ, amesi dzra amenuveve ɖo na ame akpe nanewo, eye wòtsɔa vodada, dzidada, kple nuvɔ̃ kena.” Ke hã, ehea to na esubɔlawo “ɖe ɖoɖo nu,” alesi sɔ. (Mose II, 34:6, 7; Yeremya 30:11) Ne èwɔ nuvɔ̃ gã aɖe la, ɖe Mawu akpɔ nublanui na wò ne èdze agbagba ɣlaea? Yehowa ya nyae xoxo, eye meŋea aɖaba ƒua nu gbegblẽ wɔwɔ dzi nenema ko o.—Lododowo 15:3; Xabakuk 1:13.\n12, 13. Nukae ate ŋu ado tso agbagbadzedze be woaɣla nu gbegblẽ wɔwɔ me?\n12 Ne èwɔ nuvɔ̃ gã aɖe la, eme ʋuʋu ate ŋu akpe ɖe ŋuwò be dzitsinya nyui nagasu asiwò. (Timoteo I, 1:18-20) Gake eme maʋumaʋu ate ŋu agblẽ wò dzitsinya, si awɔe be nàva nɔ nuvɔ̃ geɖe wɔm. Nyae be menye hawòvi alo hamea ko ŋue nèwɔ nuvɔ̃a ɖo o. Mawu ŋue nèwɔe ɖo. Hakpala la dzi ha be: “Yehowa le eƒe gbedoxɔ kɔkɔe la me, Yehowa, amesi ƒe fiazikpui le dziƒo la, ƒe ŋkuwo le ekpɔm, eƒe aɖabawo doa amegbetɔviwo kpɔna. Yehowa doa ame dzɔdzɔe kpɔna, ke eƒe luʋɔ léa fu ame vɔ̃ɖi kple amesi lɔ̃a ŋutasẽnuwɔwɔ la.”—Psalmo 11:4, 5.\n13 Yehowa mayra ame aɖe si wɔ nuvɔ̃ gã aɖe tsɔ ɣla hele agbagba dzem be yeanɔ Kristo-hame dzadzɛa me la o. (Yakobo 4:6) Eyata ne èwɔ nuvɔ̃ hedi be yeawɔ nusi le eteƒe la, ekema mègahe megbelele le emeʋuʋu tso dzime faa ŋu kura o. Ne menye nenema o la, wò dzitsinya anɔ fɔ bum wò, vevietɔ ne èxlẽ nane alo se aɖaŋuɖoɖo aɖe ku ɖe ŋkubiãnya mawo ŋu. Ke ne Yehowa aɖe eƒe gbɔgbɔa ɖa le dziwò, abe alesi wòɖee le Saul dzi ene ya ɖe? (Samuel I, 16:14) Ne Mawu ɖe eƒe gbɔgbɔa ɖa le dziwò ko la, àte ŋu ava nɔ nuvɔ̃ siwo galolo wu la wɔm.\nKa Ðe Nɔviwò Wɔnuteƒewo Dzi\n14. Nukatae wòle be nugbegblẽwɔla nawɔ ɖe aɖaŋuɖoɖo si le Yakobo 5:14, 15 la dzi ɖo?\n14 Ekema nukae wòle be nuvɔ̃wɔla si trɔ dzime la nawɔ? “Neyɔ hamemegãwo vɛ, ne woado gbe ɖa ɖe eta, eye woasi ami nɛ le Aƒetɔ ƒe ŋkɔa me. Eye xɔse ƒe gbedodoɖa la axɔ dɔléla ma ɖe agbe, eye Aƒetɔ la afɔe ɖe tsitre.” (Yakobo 5:14, 15) Tete ɖe hamemetsitsiwo ŋue nye mɔ siwo dzi ame ato ‘atse ku, si dze dzimetɔtrɔ’ la dometɔ ɖeka. (Mateo 3:8) Nuteƒewɔla lɔ̃ame siawo ‘ado gbe ɖa ɖe eta, eye woasi ami nɛ le Yehowa ƒe ŋkɔa me.’ Woƒe aɖaŋuɖoɖo siwo wotu ɖe Biblia dzi, siwo le abe ami si naa dzidzeme ame ene la, afa akɔ na amesi trɔ dzime ŋutɔŋutɔ la.—Yeremya 8:22.\n15, 16. Aleke Kristotɔ hamemetsitsiwo srɔ̃a kpɔɖeŋu si Mawu ɖo ɖi, si woŋlɔ ɖe Xezekiel 34:15, 16 lae?\n15 Kpɔɖeŋu nyui si me lɔlɔ̃ dze le ka gbegbee nye esi míaƒe Alẽkplɔla, Yehowa, ɖo ɖi na mí esime wòɖe Yudatɔwo tso aboyo me le Babilon le ƒe 537 D.M.Ŋ. me, kpakple esime wòna ablɔɖe gbɔgbɔme Israel tso “Babilon Gã la” si me le ƒe 1919 M.Ŋ. me! (Nyaɖeɖefia 17:3-5; Galatiatɔwo 6:16) Eto esia dzi wɔ ɖe ŋugbe si wòdo be, “Nye ŋutɔ manyi nye alẽwo, eye mana woatsyɔ akɔ anyi ɖi . . . Madi esiwo bu, eye makplɔ esiwo ka hlẽ la agbɔe, mabla abi na esiwo ŋe ata, eye mado ŋusẽ esiwo ƒe lãme gblẽ,” la dzi.—Xezekiel 34:15, 16.\n16 Yehowa nyi eƒe ame, siwo wòyɔ le kpɔɖeŋunyagbɔgblɔ me be alẽwo la, hena wotsyɔ akɔ anyi ɖi dziɖeɖitɔe, eye wòdi esiwo bu la. Nenema kee Kristotɔ alẽkplɔlawo hã kpɔa egbɔ be Mawu ƒe alẽha la ɖu nu nyuie hele dedie. Hamemetsitsiwo yina ɖadia alẽ siwo tra mɔ dzo le hamea me la. Abe alesi ko Mawu ‘bla abi na esiwo ŋe ata’ ene la, dzikpɔlawo “blana abi” na alẽ siwo ŋu ame aɖe ƒe nuƒoƒo, alo woa ŋutɔwo ƒe nuwɔna de abii la. Eye abe alesi Mawu ‘do ŋusẽ esiwo ƒe lãme gblẽ’ ene la, nenema kee hamemetsitsiwo kpena ɖe amesiwo ƒe lãme gblẽ le gbɔgbɔ me, ɖewohĩ le woa ŋutɔwo ƒe nu gbegblẽ wɔwɔ ta la ŋui.\nAlesi Alẽkplɔlawo Naa Kpekpeɖeŋui\n17. Nukatae mele be míahe megbelele kura le gbɔgbɔmekpekpeɖeŋu didi tso hamemetsitsiwo gbɔ ŋu o?\n17 Hamemetsitsiwo wɔna ɖe aɖaŋuɖoɖo sia dzi dzidzɔtɔe be: “Mitsɔ vɔvɔ̃ kpɔ nublanui.” (Yuda 23) Kristotɔ aɖewo wɔ nuvɔ̃ gã to gbɔdɔdɔ ƒe agbegbegblẽ nɔnɔ me. Gake ne wotrɔ dzime vavã la, woate ŋu akpɔ mɔ be hamemetsitsi lɔ̃ame siwo di vevie be yewoana gbɔgbɔmekpekpeɖeŋu yewo la awɔ nu ɖe yewo ŋu nyuie. Paulo gblɔ tso eɖokui kple alẽkplɔla siawo ŋu be: “Menye bena, míeɖua aƒetɔ ɖe miaƒe xɔse dzi o, ke míenye hadɔwɔlawo na miaƒe dzidzɔkpɔkpɔ.” (Korintotɔwo II, 1:24) Eyata megahe megbelele kura le gbɔgbɔmekpekpeɖeŋu didi tso wo gbɔ ŋu o.\n18. Alekee hamemetsitsiwo wɔa nu ɖe haxɔsetɔ si wɔ nu gbegblẽ la ŋui?\n18 Ne èwɔ nuvɔ̃ gã aɖe la, nukatae nàte ŋu aka ɖe hamemetsitsiwo dzi ɖo? Elabena Mawu ƒe alẽha la ƒe alẽkplɔlawo koŋue wonye. (Petro I, 5:1-4) Alẽkplɔla lɔ̃ame aɖeke meƒoa eƒe alẽvi aɖe si wɔ nu vevi eɖokui, si yi ɖatsyɔ akɔ anyi kpoo hele xɔxlɔ̃m lélélé la o. Eyata ne hamemetsitsiwo le kpekpeɖeŋu nam haxɔsetɔ aɖe si wɔ nu gbegblẽ la, menye fɔbubu eyama, alo to si ƒomevi woahe nɛ lae nɔa vevi na wo o, ke boŋ nuvɔ̃ si ƒomevi amea wɔ, kple kpekpeɖeŋu si woanae be wòagaɖo gbɔgbɔmelãmesẽ me, ne anya wɔ la, ŋue wotsia dzi ɖo. (Yakobo 5:13-20) Ele be hamemetsitsiwo nadrɔ̃ ʋɔnu le dzɔdzɔenyenye me ‘ahakpɔ alẽha la ta tufafatɔe.’ (Dɔwɔwɔwo 20:29, 30; Yesaya 32:1, 2) Abe alesi wòle le Kristotɔwo katã gome ene la, ele be hamemetsitsiwo ‘nawɔ nusi le eteƒe, alɔ̃ dɔmenyowɔwɔ, eye woabɔbɔ wo ɖokui ɖe anyi ahazɔ le Mawu ŋku me.’ (Mixa 6:8) Nɔnɔme siawo le vevie ŋutɔ ne wole nyametsotso, siwo lɔ ‘alẽ siwo le Yehowa ƒe lãnyiƒe’ la ƒe agbe kple woƒe subɔsubɔ kɔkɔea ɖe eme la, wɔm.—Psalmo 100:3.\nHamemetsitsiwo “blana abi” na Mawu ƒe alẽ siwo xɔ abi la, abe alesi alẽkplɔlawo wɔe le blema ene\n19. Nɔnɔme kae hamemetsitsiwo ɖena fiana ne wole agbagba dzem be yewoaɖɔ nu gbegblẽ wɔla aɖe ɖo?\n19 Gbɔgbɔ kɔkɔe lae ɖoa Kristotɔ alẽkplɔlawo eye wodzea agbagba be yewoana wòafia mɔ yewo. “Ne vodada aɖe ɖi ɖe ame aɖe” la, amesiawo, siwo tsi le gbɔgbɔ me la dzea agbagba ‘ɖɔa nenem me sia ɖo le dɔmefafa ƒe gbɔgbɔ me.’ (Galatiatɔwo 6:1; Dɔwɔwɔwo 20:28) Abe alesi ɖɔkta si bua ame ŋu hea ƒu ŋeŋi ɖoa enu ŋuɖɔɖotɔe bene dɔnɔa nagase veve fũ akpa o ene la, nenema kee hamemetsitsiawo hã ɖɔa nugbegblẽwɔlaa ƒe susu ɖoe le tufafa me, evɔ womablu afɔ na Mawu ƒe nudidiwo hã o. (Kolosetɔwo 3:12) Esi wònye be gbedodoɖa kple Ŋɔŋlɔawo dzie hamemetsitsiwo anɔ te ɖo anya afisi woakpɔ nublanui na amea ase ɖo ta la, woƒe nyametsotsoa aɖe Mawu ƒe nukpɔsusu le nyaa ŋu afia.—Mateo 18:18.\n20. Ɣekaɣie wòahiã be woana hamea nanya be woka mo na ame aɖe?\n20 Ne nuvɔ̃wɔwɔ aɖe ŋu nya ɖi hoo, alo be nyaa ava ɖi godoo la, asɔ be woaka mo na amea le gaglãgbe bene bubu nagaklo ɖa le hamea ŋu o. Woate ŋu aka mo na amea le gaglãgbe hã ne ehiã be woana nyanya hamea me tɔ susɔeawo. Le ɣeyiɣi si me amesi woka mo na la le hayahayam le gbɔgbɔ me vivivi la, míate ŋu atsɔe asɔ kple ame aɖe si xɔ abi vevie hele hayahayam vivivi. Nenem me sia megate ŋu wɔa nanewo siwo wòwɔna tsã la o. Nenema kee wòanyo wu be ɖewohĩ woana nuvɔ̃wɔla si ɖe dzimetɔtrɔ fia la nadzudzɔ nyaŋuɖoɖo le kpekpeawo me hena ɣeyiɣi aɖe. Hamemetsitsiwo ate ŋu awɔ ɖoɖo be ame aɖe nanɔ Biblia srɔ̃m kplii bene wòado ŋusẽe le nusi me wògbɔdzɔ le la me, ale be ‘wòagaɖo lãmesẽ me le xɔse me.’ (Tito 2:2) Wowɔa esiawo katã le lɔlɔ̃ me, eye menye kple susu be woatsɔ ahe to na nugbegblẽwɔlaa o.\n21. Alekee woakpɔ nu gbegblẽ wɔwɔ aɖewo gbɔe?\n21 Hamemetsitsiwo ate ŋu ana gbɔgbɔmekpekpeɖeŋu le mɔ vovovowo nu. Le kpɔɖeŋu me, tsɔe be nɔvi aɖe si mua aha tsã la ganoe mu zi eve aɖewo le eƒeme. Alo ɖewohĩ gbɔdzɔgbɔdzɔ vi aɖe wɔe be ame aɖe si dzudzɔ atama nono la gava noe zi eve aɖewo le adzame. Togbɔ be ado gbe ɖa ahaxɔe se be Mawu tsɔe ke ye hã la, ele be wòaɖagblɔe na hamemetsitsi aɖe ale be woakpe ɖe eŋu be nuvɔ̃ ma wɔwɔ nagava zu numame nɛ o. Hamemetsitsi ɖeka alo eve ate ŋu akpe ɖe eŋu. Ke hã, ele be hamemetsitsi si(wo) na kpekpeɖeŋui la nana dzikpɔla zimenɔla nanya, elabena ɖewohĩ nu bubu aɖewo hã li, siwo ŋu wòle be woalé ŋku ɖo.\nYi Edzi Nànɔ Mawu ƒe Amehehe Xɔm\n22, 23. Nukatae wòle be nàyi edzi anɔ Mawu ƒe amehehe xɔm ɖo?\n22 Bene Mawu nakpɔ ŋudzedze ɖe Kristotɔ ɖesiaɖe ŋu la, ele be wòalɔ̃ faa axɔ Yehowa ƒe amehehe. (Timoteo I, 5:20) Eyata wɔ ɖɔɖɔɖo ɖesiaɖe si Ŋɔŋlɔawo kple Kristotɔwo ƒe agbalẽwo sɔsrɔ̃ na nèva kpɔ be ehiã be yeawɔ la, eye nàwɔ ɖe aɖaŋuɖoɖo siwo wonana le Yehowa subɔlawo ƒe kpekpewo kple takpekpewo me la dzi. Nɔ ŋudzɔ ɖe Yehowa ƒe lɔlɔ̃nu wɔwɔ ŋu ɣesiaɣi. Ekema Mawu ƒe amehehe atɔ gbɔgbɔ me glikpɔ sesẽ aɖe ɖe ŋuwò be nàgawɔ nuvɔ̃ gã o.\n23 Mawu ƒe amehehe xɔxɔ akpe ɖe ŋuwò be nàyi edzi anɔ eƒe lɔlɔ̃ la me. Nyateƒee, woɖe ame aɖewo le Kristo-hamea me ya, gake ne ‘èdzɔ wò dzi ŋu’ eye ‘nèzɔ abe nunyala ene’ la, ema madzɔ ɖe wò ya dziwò o. (Lododowo 4:23; Efesotɔwo 5:15) Ke ne ènye amesi woɖe le hamea me xoxo la, ɖe manyo be nàwɔ afɔɖeɖe siwo hiã la bene woagbugbɔ wò axɔ oa? Mawu di be amesiwo katã ɖe adzɔgbe na ye la nasubɔ ye “faa tso dzi me,” nuteƒewɔwɔtɔe. (Mose V, 28:47) Ẽ, àte ŋu awɔ esia ɖaa ne èxɔa Yehowa ƒe amehehe ɣeawokatãɣi.\nNukatae woɖea ame aɖewo ɖa le Kristo-hamea me ɖo?\nNukae dzimetɔtrɔ vavãtɔ lɔ ɖe eme?\nNukatae wòle be ame naʋu nuvɔ̃ gã me ɖo?\nMɔ kawo nue Kristotɔ hamemetsitsiwo kpena ɖe nuvɔ̃wɔla trɔdzimewo ŋu le?\nƉoe Ɖe Amewo Ɖoe Ɖe Amewo Xɔ Yehowa Ƒe Amehehe Ɣeawokatãɣi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 15, 2006\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 15, 2006\nGBETAKPƆXƆ—TATA SI MÍESRƆ̃NA November 15, 2006


1 Petro 3 - Holy Bible [Ewe Bible 1913] - (1Pe 3)\nNenema ke, mi nyɔnuwo la, mibɔbɔ mia dokui na mia ŋutɔwo mia srɔ̃wo, bena ne amea ɖewo meɖo to nya la o la, nyɔnuwo ƒe agbenɔnɔ nyaa ɖeke magblɔ la naɖe wo,\nesi wokpɔ miaƒe agbenɔnɔ dzadzɛ le vɔvɔ̃ me ɖa la,\nElabena nenema ke nyɔnu kɔkɔewo hã, amesiwo kpɔ mɔ na Mawu la, wɔ leke na wo ɖokui tsã, eye wobɔbɔ wo ɖokui na woa ŋutɔwo srɔ̃wo,\nabe alesi Sara ɖoa to Abraham, eye wòyɔnɛ be aƒetɔ la ene, amesi vinyɔnuviwo míezu azɔ, ne miewɔa nu nyui, eye míeyɔa ŋɔdzidodoa ɖeke o.\nNenema ke, mi ŋutsuwo la, minɔ anyi kple nyɔnuwo le nunya me, esi wonye gbɔdzɔgbɔdzɔtɔwo wu la ŋuti, eye mitsɔ bubu na wo; elabena woawo hã wonye agbe ƒe amenuveve hadomenyilawo, bene míagaxe mɔ na miaƒe gbedodoɖawo o.\nMlɔeba la mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miaƒe dɔme natrɔ ɖe ame ŋu; mibɔbɔ mia ɖokui.\nMigaɖo vɔ̃ vɔ̃ teƒe alo dzudzu dzudzu teƒe o; ke esia teƒe la miyra boŋ; elabena esia ta woyɔ mi vɛ ɖo, be mianyi yayra ƒe dome.\nElabena amesi le didim be, yealɔ̃ agbe, eye yeakpɔ ŋkeke nyuiwo la, nekpɔ eƒe aɖe dzi ɖe vɔ̃ ŋu kple eƒe nuyiwo dzi, bene woagagblɔ alakpanya o;\nnete ɖa le vɔ̃ ŋu, eye wòawɔ nu nyui; nedi ŋutifafa, eye woati eyome.\nElabena Yehowa ƒe ŋkuwo le ame dzɔdzɔewo ŋu, eye eƒe towo le woƒe kukuɖeɖe ŋu; ke Yehowa klẽa ŋku ɖe amesiwo wɔa vɔ̃ la.\nEye ameka awɔ vɔ̃ ɖe mia ŋu, ne mienye veviedolawo le nu nyui me mahã?\nKe ne miekpe fu le nu dzɔdzɔe ŋuti hã la, woayra mi. Ke migavɔ̃ woƒe vɔvɔ̃ o, eye ŋɔ hã nagadzi mi o;\nke boŋ mikɔ Aƒetɔ Kristo la ŋu le miaƒe dziwo me, eye misu te ɖaasi, bene miana ŋuɖoɖo amesiame, si abia nyaa ɖe mi le mɔkpɔkpɔ, si le mia me la ŋuti; gake miwɔe kple dɔmefafa kpakple vɔvɔ,\nesi dzitsinya nyui le mia si, bene nusi me wogbɔ nya vɔ̃ de mia ŋuti le abe vɔ̃wɔlawo ene la, woado ŋukpe amesiwo do vlo miaƒe agbenɔnɔ nyui, si le Kristo me la.\nElabena Kristo hã kpe fu le nuvɔ̃wo ŋuti zi ɖeka, ame dzɔdzɔe ɖe ame madzɔmadzɔ teƒe, bene wòakplɔ mí ayi Mawu gbɔ; esime wowui le ŋutilã gome, ke wogbɔ agbee le gbɔgbɔ gome;\nesime hã wòtɔ edzi heyi, eye wògblɔ nya ɖia gbɔgbɔwo le gaxɔ me,\namesiwo sẽ to tsã, esime Mawu ƒe dzigbɔgbɔ blewu la lala le Noa ƒe ŋkekeawo me, esime wòle aɖakaʋu dzram ɖo, si me woɖe ame ʋee, siwo le luʋɔ enyi la le hetso tsi me,\nnusi nye kpɔɖeŋu na mawutsidedetaname, si ɖe miawo hã azɔ, si menye ŋutilãɖiƒoƒo ɖeɖeɖa o, ke boŋ dzitsinya nyui ƒe adzɔgbeɖeɖe na Mawu heto Yesu Kristo ƒe tsitretsitsi me,\namesi yi ɖe dziƒo, eye wòle Mawu ƒe nuɖusi me, eye mawudɔlawo kple dziɖuɖuwõ kpakple ŋusẽwo bɔbɔ wo ɖokui nɛ.


Ame Tsitsiwo—míaƒe Kristotɔwo Ƒe Nɔviwo Ƒe Habɔbɔa Me Tɔ Veviwoe Wonye\nGbetakpɔxɔ—Tata Si Míesrɔ̃na | May 15, 2004\nGBE BUBU Amerika Tokunɔgbe Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Portuguese Romanian Setswana Shona Silozi Slovak Slovenian Swahili Tsonga Turkish Ukrainian\n‘Amesiwo wodo ɖe Yehowa ƒe aƒe la me aƒo se. Woatse ku le tsitsi me ke hã.’—PSALMO 92:14, 15.\n1. Aleke ame geɖe bua ame tsitsiwoe?\nYEHOWA lɔ̃a esubɔla wɔnuteƒe siwo dome ame tsitsiwo hã le la katã. Gake numekuku aɖe si wowɔ le United States ɖee fia be ƒe sia ƒe la, wosẽa ŋuta le ame tsitsi siwo ade miliɔn afã kloe ŋu alo wometsɔa ɖeke le eme na wo o. Nyatakaka siawo tɔgbe siwo tso xexeame godoo la ɖee fia be wole ŋlɔmi wɔm le ame tsitsiwo ŋu le afisiafi. Habɔbɔ aɖe gblɔ be nusi gbɔ esia tsoe nye “nukpɔsusu aɖe si le ame geɖe si . . . si nye be ne ame tsi ku amegã alo nyagã ko la, asixɔxɔ megale eŋu o, be viɖe aɖeke mele wo ŋu o, eye be wohiãa ame bubuwo ƒe kpekpeɖeŋu akpa.”\n2. (a) Aleke Yehowa bua esubɔla wɔnuteƒe tsitsiwoe? (b) Aleke woɖɔ ame tsitsiwo wònya see le Psalmo 92:13-16?\n2 Yehowa Mawu ya dea asixɔxɔ esubɔla wɔnuteƒe tsitsiwo ŋu. Eléa ŋku ɖe “míaƒe ememe”—míaƒe gbɔgbɔmemenyenye—ŋu wu míaƒe ŋutilã me ŋutetewo. (Korintotɔwo II, 4:16) Míekpɔ kakaɖedzi dodzidzɔname sia le eƒe Nya, Biblia me, be: “Ame dzɔdzɔe la atu hlo abe deti ene, eye wòade dzi abe sederti le Libanon dzi ene. Wodo wo ɖe Yehowa ƒe aƒe la me, eye woƒo se ɖe mía Mawu ƒe xɔxɔnuwo. Woatse ku le tsitsi me ke hã, tsi anɔ wo me gugugu, eye woade ama ahaɖe gbeƒãe be, Yehowa enye dzɔdzɔetɔ.” (Psalmo 92:13-16) Mawunyakpukpui siawo me dzodzro ana míakpɔ akpa vevi si mi ame tsitsiwo miate ŋu awɔ le Kristotɔwo ƒe nɔviwo ƒe habɔbɔa me la dometɔ aɖewo.\n“Woatse Ku le Tsitsi Me”\n3. (a) Nukatae wotsɔ ame dzɔdzɔewo sɔ kple deti? (b) Aleke ame tsitsiwo ate ŋu ‘atse ku le tsitsi me’?\n3 Hakpala la tsɔ ame dzɔdzɔewo sɔ kple deti ‘siwo wodo ɖe mía Mawu ƒe xɔxɔnuwo.’ ‘Woyia edzi tsea ku le tsitsi me ke hã.’ Ðe mèkpɔe be nya sia de dzi ƒo na ame oa? Ebɔ be woakpɔ deti siwo dze ani hedzɔ kã le Ɣedzeƒenyigba siwo ŋu Biblia ƒo nu tsoe la ƒe aƒewo ƒe xɔxɔnuwo. Tsɔ kpe ɖe alesi wonye atsyɔ̃ɖonuwoe ŋu la, wobua detiwo nu vevii le ku gbogbo siwo wotsena ta, eye wo dometɔ aɖewo yia edzi nɔa ku tsem wòwua ƒe alafa ɖeka gɔ̃ hã. * Ne èyi edzi ƒo ke ɖe to sesĩe ɖe tadedeagu vavãtɔ me la, wò hã àte ŋu ayi edzi “[atse] ku le dɔ nyui sia dɔ nyui wɔwɔ me.”—Kolosetɔwo 1:10.\n4, 5. (a) Ku vevi kae wòhiã be Kristotɔwo natse? (b) Gblɔ ame tsitsi siwo ŋu Ŋɔŋlɔawo ƒo nu tsoe siwo tse ‘nuyi ƒe kutsetse’ la ƒe kpɔɖeŋu aɖewo.\n4 Yehowa di tso Kristotɔwo si be woatse ‘nuyi ƒe kutsetse’—si nye eya kple eƒe tameɖoɖowo ŋuti kafukafunyawo gbɔgblɔ. (Hebritɔwo 13:15) Ðe nya sia ku ɖe mi ame tsitsiwo hã ŋua? Ẽ, eku ɖe mia ŋu.\n5 Kpɔɖeŋu geɖe le Biblia me ku ɖe ame tsitsi siwo ɖi ɖase le Yehowa ƒe ŋkɔ kple eƒe tameɖoɖowo ŋu vɔvɔ̃manɔmee ŋu. Mose xɔ wu “ƒe blaadre” esime Yehowa de dɔ asi nɛ be wòanye yeƒe nyagblɔɖila kple ye teƒenɔla. (Psalmo 90:10; Mose II, 4:10-17) Tsitsi mewɔe be nyagblɔɖila Daniel do kpo ɖaseɖiɖi tso Yehowa ƒe dziɖulanyenye ŋu le vɔvɔ̃ ta o. Daniel anya nɔ eƒe ƒe 90-awo me esime Belsazar dɔ woɖayɔe vɛ be wòaɖe gli ŋu asinuŋɔŋlɔ manyatalenua gɔme. (Daniel, ta 5) Ke amegãɖeɖi apostolo Yohanes ya ɖe? Le subɔsubɔdɔ si wòwɔ ɣeyiɣi didi ƒe nuwuwu lɔƒo la, wodee gaxɔ me le Patmo-ƒukpo dzi “le Mawu ƒe nya kple Yesu Kristo ƒe ɖaseɖiɖi ta.” (Nyaɖeɖefia 1:9) Anɔ eme kokoko be àɖo ŋku ame bubu geɖe siwo ŋu Biblia ƒo nu tsoe siwo tse ‘nuyi ƒe kutsetse’ le woƒe agbenɔƒe mlɔeawo me dzi.—Samuel I, 8:1, 10; 12:2; Fiawo I, 14:4, 5; Luka 1:7, 67-79; 2:22-32.\n6. Aleke Yehowa zã “ame tsitsiwo” be woagblɔ nya ɖi le ŋkeke mamlɛ siawo me?\n6 Apostolo Petro yɔ Hebri nyagblɔɖila Yoel ƒe nyawo hegblɔ be: “Ava me le ŋkeke mlɔeawo me, Mawue gblɔe, bena matrɔ nye Gbɔgbɔ la akɔ ɖe ŋutilã katã [siwo dome “ame tsitsiwo” hã le] dzi, . . . eye woagblɔ nya ɖi.” (Dɔwɔwɔwo 2:17, 18; Yoel 3:1) Le nya siawo me vava nu la, Yehowa zãa amesiaminawo ƒe ha la kple ‘alẽ bubuawo’ me tɔ tsitsiwo woɖea gbeƒã eƒe tameɖoɖowo le ŋkeke mamlɛ siawo me. (Yohanes 10:16) Amesiawo dometɔ aɖewo le Fiaɖuƒea ƒe ku tsem ƒe gbogbo aɖewoe nye esia.\n7. Wɔ alesi ame tsitsiwo yi edzi le Fiaɖuƒe ƒe ku tsem togbɔ be wogbɔdzɔ le ŋutilã me hã ƒe kpɔɖeŋu.\n7 Bu Sonia si zu ɣeyiɣiawo katã ƒe Fiaɖuƒegbeƒãɖela le ƒe 1941 me ŋu kpɔ. Togbɔ be ele be wòakpe akɔ kple dɔmavɔleameŋu aɖe hã la, ewɔa Biblia-nusɔsrɔ̃wo edziedzi kple amewo le eƒeme. Sonia ɖe nu me be: “Gbeƒãɖeɖe nyanyuia nye nye agbenɔnɔ ƒe akpa aɖe. Ne magblɔe ŋutɔŋutɔ la, eyae nye nye agbe. Megbe be nyemadzudzɔ gbeƒãɖeɖe o.” Ɣeyiɣi kpui aɖee nye esi va yi la, Sonia kple nɔvianyɔnu tsitsitɔ Olive ƒo nu tso Biblia ƒe gbedasia ŋu na Janet, amesi dze dɔ vevie, si wodo goe le xɔ aɖe me wònɔ ɖɔkta lalam. Ðetsɔleme si woɖe fia Janet lɔlɔ̃tɔe la wɔ dɔ ɖe nɔa, si nye Katolikotɔ dovevienu aɖe dzi ale gbegbe be elɔ̃ be woava wɔ aƒeme Biblia nusɔsrɔ̃ kpli ye eye fifia ele ŋgɔyiyi nyuiwo wɔm. Ðe wò hã nàte ŋu awɔ mɔnukpɔkpɔ siawo tɔgbe ŋudɔ atse Fiaɖuƒea ƒe kua?\n8. Aleke Kaleb si tsi la ɖee fia be yeɖo ŋu ɖe Yehowa ŋu, eye aleke Kristotɔ tsitsi siwo li egbea ate ŋu asrɔ̃ eƒe kpɔɖeŋui?\n8 Ne Kristotɔ tsitsiwo yi edzi wɔ Fiaɖuƒegbeƒãɖeɖedɔa dzinɔameƒotɔe togbɔ be tsitsi na wogbɔdzɔ hã la, ekema wole Israel-vi nuteƒewɔla Kaleb, amesi kplɔ Mose ɖo le gbeadzi ƒe blane sɔŋ la ƒe kpɔɖeŋu srɔ̃m. Kaleb xɔ ƒe 79 esime wòtso Yordan-tɔsisia heyi Ŋugbedodonyigbaa dzi. Le aʋawɔwɔ na Israel dzidzedzetɔe ƒe ade megbe la, ate ŋu atia be yeaɖi ɖe eme hafi. Gake kpao, etsɔ dzinɔameƒo bia be woatsɔ dɔ sesẽ aɖe na ye yeawɔ, si nye be yeva axɔ ‘du lolo sesẽ’ siwo le Yuda tonyigba dzi, si dzi Enakitɔ siwo nye ame dzɔatsuwo le la. Yehowa kpe ɖe Kaleb ŋu “[wònya] wo, abe alesi Yehowa gblɔ ene.” (Yosua 14:9-14; 15:13, 14) Kakaɖedzi nenɔ asiwò be ne èyi edzi le Fiaɖuƒea ƒe ku tsem le tsitsi me la, Yehowa anɔ kpli wò, abe alesi wònɔ kple Kaleb ene. Eye ne èyi edzi wɔ nuteƒe nɛ la, ana nɔƒe wò le eƒe xexe yeye si ŋugbe wòdo la me.—Yesaya 40:29-31; Petro II, 3:13.\n“Tsi Anɔ Wo me Gugugu, eye Woade Ama”\n9, 10. Aleke Kristotɔ tsitsiwo awɔ anɔ blibo le xɔse me ahana ŋusẽ nanɔ wo ŋu le gbɔgbɔ me? (Kpɔ aɖaka si le axa 13.)\n9 Esi hakpala la nɔ susu hem yi alesi Yehowa subɔla tsitsiwo tsea kui dzi la, edzi ha be: “Ame dzɔdzɔe la atu hlo abe deti ene, eye wòade dzi abe sederti le Libanon dzi ene. Woatse ku le tsitsi me ke hã, tsi anɔ wo me gugugu, eye woade ama.”—Psalmo 92:13,15.\n10 Aleke nàwɔ ŋusẽ nagakpɔtɔ anɔ ŋuwò togbɔ be èle tsitsim ɖe edzi hã? Nu vevi aɖe si nana deti nya kpɔna ɣesiaɣie nye tsi gbogbo si nɔa eƒe kewo me. Nenema kee wò hã àte ŋu akpɔ Biblia me nyateƒea ƒe tsiwo ne èsrɔ̃a Mawu ƒe Nya la eye nèdea ha kple eƒe habɔbɔa. (Psalmo 1:1-3; Yeremya 17:7, 8) Ŋusẽ si le ŋuwò le gbɔgbɔ me la na nènye viɖenu xɔasi aɖe na haxɔsetɔwo. Kpɔ alesi esia nye nyateƒee le Nunɔlagã amegãɖeɖi Yoyada gomee ɖa.\n11, 12. (a) Akpa vevi kae Yoyada wɔ le Yuda fiaɖuƒea ƒe ŋutinya me? (b) Aleke Yoyada zã eƒe ŋusẽ tsɔ do tadedeagu vavãtɔ ɖe ŋgɔe?\n11 Anye be Yoyada xɔ ƒe alafa ɖeka kple edzivɔ esime Fianyɔnu nɔƒegãdila Atalya wu mamayɔviawo katã hexɔ fiazikpuia le Yuda. Nukae Yoyada amegãɖeɖi la ate ŋu awɔ? Eya kple srɔ̃a woɣla fiavi Yoas si ɖeka ko kpɔtɔ le agbe la ɖe gbedoxɔa me ƒe ade sɔŋ. Azɔ le nudzɔdzɔ kpata aɖe me la, Yoyada ɖo Yoas si xɔ ƒe adre la fiae hena wowu Atalya.—Kronika II, 22:10-12; 23:1-3, 15, 21.\n12 Esi Yoyada ye nye fia la takpɔla ta la, ezã eƒe ŋusẽ tsɔ do tadedeagu vavãtɔ ɖe ŋgɔ. “[Ebla] nu kple dukɔ blibo la kpakple fia la be, yewoanye Yehowa ƒe dukɔ.” Yoyada de se be woatsrɔ̃ alakpamawu Baal ƒe gbedoxɔ ahaɖe eƒe vɔsamlekpui kple legbawo ɖa eye woawu eƒe nunɔla la. Yoyada ƒe mɔfiafia te kee Yoas gbugbɔ gbedoxɔa me dɔwo ɖo anyi le hewɔ ɖɔɖɔɖo geɖe siwo hiã le gbedoxɔa ŋu. ‘Yoas wɔ nusi nyo le Yehowa ŋkume le Yoyada ƒe agbe me ŋkekewo katã me, elabena nunɔla Yoyada fia nui.’ (Kronika II, 23:11, 16-19; 24:11-14; Fiawo II, 12:2) Esi Yoyada xɔ ƒe 130 heku la, wode bubu tɔxɛ eŋu eye woɖii ɖe fiawo dome elabena “ewɔ nyui na Israel kple Mawu kpakple [Eƒe] aƒe la.”—Kronika II, 24:15, 16.\n13. Aleke Kristotɔ tsitsiwo ate ŋu ‘awɔ nyui na Mawu vavã la kple eƒe aƒe lae’?\n13 Ðewohĩ lãmesẽ ƒe amesimanɔmanɔ alo nɔnɔme bubu aɖewo wɔe be màte ŋu awɔ geɖe le tadedeagu vavãtɔa dodoɖeŋgɔ me o. Ne ele alea hã la, àte ŋu ‘awɔ nyui na Mawu vavã la kple eƒe aƒe la.’ Àte ŋu aɖe dzonɔameme afia ɖe Yehowa ƒe gbɔgbɔ me tadeaguƒea ŋu to hamea ƒe kpekpewo dede kple gomekpɔkpɔ le wo me kpakple to gomekpɔkpɔ le gbeadzisubɔsubɔdɔa me ɣesiaɣi si wòanya wɔ na wò me. Alesi nàlɔ̃ faa axɔ aɖaŋuɖoɖo si tso Biblia me kple wò asikpekpe ɖe “dɔla nuteƒewɔla kple aɖaŋudzela” la kpakple hamea ŋu nuteƒewɔwɔtɔe ado ŋusẽ Kristotɔwo ƒe nɔviwo ƒe habɔbɔa. (Mateo 24:45-47) Nenema kee àte ŋu ado ŋusẽ haxɔsetɔwo “le lɔlɔ̃ kple dɔ nyui wɔwɔ me.” (Hebritɔwo 10:24, 25; Filemon 8, 9) Eye ànye yayra na amewo ne èwɔ ɖe apostolo Paulo ƒe nuxlɔ̃amea dzi be: “Ame tsitsiwo nanye ɖokuidziɖulawo, ɖokuiléla nyuiwo, ame ɖɔŋuɖowo, eye woanɔ blibo [“woasẽ ŋu,” An American Translation] le xɔse, lɔlɔ̃ kple dzidodo me. Nenema ke nyɔnu tsitsiwo hã nanɔ anyi, abe alesi wòdze nyɔnu kɔkɔewo ene: Woaganye ameŋuzɔlawo o, woaganye aha geɖe nolawo o; ke boŋ woanye nu nyui fialawo.”—Tito 2:2-4.\n14. Nukae Kristotɔ hamemegã siwo subɔ ƒe geɖe ate ŋu awɔ atsɔ ado tadedeagu vavãtɔa ɖe ŋgɔ?\n14 Ƒe geɖee nye esia si nènye hamemegãa? Hamemegã aɖe si subɔ ƒe geɖe enye esia la xlɔ̃ nu be: “Zã nunya si su asiwò le ƒe gbogbo siwo nèsubɔ ta la ɖokuitɔmadimaditɔe. Tsɔ agbanɔamedziawo ƒe ɖe de asi na ame bubuwo, eye na amesiwo si ɖokuitsɔtsɔna ƒe gbɔgbɔ le la nakpɔ viɖe tso wò nuteƒekpɔkpɔwo me. . . . De dzesi ŋutete si le ame bubuwo ŋu. Na woƒe ŋutete ma natsi ɖe edzi eye nàdo ŋusẽe. Dzra ɖo ɖe etsɔme ŋu.” (Mose V, 3:27, 28) Ðetsɔleme vavã si anɔ mewò ɖe Fiaɖuƒedɔ si le ta kekem ɖe edzi ɣesiaɣi ŋu la anye yayra na Kristotɔwo ƒe nɔviwo ƒe habɔbɔa me tɔ bubuwo.\n‘Miɖe Gbeƒãe be Yehowa Le Dzɔdzɔe’\n15. Aleke Kristotɔ tsitsiwo ‘ɖea gbeƒãe be Yehowa le dzɔdzɔe’?\n15 Mawu subɔla tsitsiwo tsɔa dzidzɔ wɔna ɖe agbanɔamedzi si le wo dzi be ‘woaɖe gbeƒãe be Yehowa le dzɔdzɔe’ la dzi. Ne Kristotɔ tsitsie nènye la, wò nyagbɔgblɔwo kple nuwɔnawo ate ŋu aɖee afia amewo be ‘Yehowae nye wò Agakpe, si ŋu fɔɖiɖi aɖeke mele o.’ (Psalmo 92:16) Deti ɖia ɖase tso Ewɔla ƒe nɔnɔme siwo ƒo ɖesiaɖe ta la ŋu numaƒomaƒoe. Gake Yehowa na mɔnukpɔkpɔ tɔxɛ wò ya be nàƒo nu aɖi ɖase le ye ŋu na amesiwo le tadedeagu vavãtɔa me vam fifia. (Mose V, 32:7; Psalmo 71:17, 18; Yoel 1:2, 3) Nukatae esia le vevie?\n16. Biblia me kpɔɖeŋu kae ɖe alesi wòle vevie be ‘woaɖe gbeƒãe be Yehowa le dzɔdzɔe’ fia?\n16 Esime Israel kplɔla Yosua ‘tsi hexɔ ƒe geɖe’ la, “[eyɔ] Israel blibo la, woƒe ame tsitsiwo kple tatɔwo, ʋɔnudrɔ̃lawo kple dzikpɔlawo” heɖo ŋku alesi Mawu wɔ nu kpli wo le dzɔdzɔenyenye mee la dzi na wo. Egblɔ be: “Nya aɖeke meto le nya nyui, siwo katã Yehowa, mia Mawu la, gblɔ na mi la me o, wo katã va me na mi.” (Yosua 23:1, 2, 14) Nya siawo do ŋusẽ ameawo woyi edzi wɔ nuteƒe vaseɖe ɣeyiɣi aɖe. Gake le Yosua ƒe ku megbe la, “dzidzime bubu va dzɔ . . . , amesiwo medze si Yehowa o, eye womenya naneke le nusiwo katã wòwɔ na Israel la ŋu o. Tete Israel-viwo wɔ nusi medze Yehowa ŋu o, eye wosubɔ Baalwo.”—Ʋɔnudrɔ̃lawo 2:8-11.\n17. Aleke Yehowa wɔ nu ɖe eƒe amewo ŋu le egbeŋkekeawo me?\n17 Menye Mawu subɔla tsitsi siwo li egbea ƒe nuteƒekpɔkpɔ ŋuti kpeɖodzinya siwo wogblɔna míesena ye na Kristo-hamea li ke o. Ke hã, ne míese nya tso amesiwo kpɔ “nu gã” siwo Yehowa wɔ na eƒe amewo le ŋkeke mamlɛ siawo me nu la, enaa míaƒe eyama kple eƒe ŋugbedodowo dzixɔxɔse me gasẽna ɖe edzi. (Ʋɔnudrɔ̃lawo 2:7; Petro II, 1:16-19) Ne ƒe gbogbo aɖee nye esia si nèle ha dem kple Yehowa ƒe habɔbɔa la, ekema àɖo ŋku ɣeyiɣi si me Fiaɖuƒegbeƒãɖela ʋɛ aɖewo koe nɔ anyi le miaƒe nutoa alo dukɔa me alo ɣeyiɣi si me wotsi tre ɖe gbeƒãɖeɖedɔa ŋu vevie la dzi. Esi ɣeyiɣiawo va nɔ yiyim la, èva kpɔe be Yehowa ɖe mɔxenu aɖewo ɖa ‘hedo tsɔtsɔe’ Fiaɖuƒedɔa. (Yesaya 54:17; 60:22) Ède dzesi alesi wokɔ Biblia me nyateƒeawo mee ɖe edzi eye nèkpɔ alesi wokɔ Mawu ƒe habɔbɔa ƒe akpa si wokpɔna la ŋu vivivii. (Lododowo 4:18; Yesaya 60:17) Ðe nèdina be yeatu ame bubuwo ɖo to nuteƒekpɔkpɔ siwo su asiwò ku ɖe Yehowa ƒe nudzɔdzɔewɔwɔ ŋu la gbɔgblɔ na wo mea? Aleke gbegbe esia aʋã Kristotɔwo ƒe nɔviwo ƒe habɔbɔa me tɔwo ahado ŋusẽ woe nye esi!\n18. (a) Wɔ viɖe si nɔa anyi ɖaa si dona tso ‘gbɔgblɔ na amewo be Yehowa le dzɔdzɔe’ me ƒe kpɔɖeŋu. (b) Aleke wò ŋutɔ nèkpɔ Yehowa ƒe nudzɔdzɔewɔwɔ teƒee?\n18 Ke ɣeyiɣi siwo me Yehowa lé be na wò hefia mɔ wò le wò ŋutɔ wò agbenɔnɔ me ya ɖe? (Psalmo 37:25; Mateo 6:33; Petro I, 5:7) Nɔvinyɔnu tsitsi aɖe si ŋkɔe nye Martha dea dzi ƒo na amewo kple nya siawo be: “Eɖanye nuka kee dzɔ o, megagblẽ Yehowa ɖi gbeɖe o. Alé wò ɖe te.” Aɖaŋuɖoɖo sia ɖe vi ŋutɔ na Tolmina, amesiwo Martha srɔ̃ Biblia kplii dometɔ ɖeka, si xɔ nyɔnyrɔ le ƒe 1960-awo ƒe gɔmedzedze. Tolmina gblɔ be: “Esi srɔ̃nye ku la, dzi ɖe le ƒonye ale gbegbe, gake nya mawo na meɖoe be nyemada kpekpe ɖeka teti aƒu o. Eye le nyateƒe me la, Yehowa do ŋusẽm be meyi edzi.” Tolmina ɖo aɖaŋu ma ke na ame geɖe siwo wòsrɔ̃a Biblia kplii le ƒe geɖe siwo va yi me. Nyateƒee, ne èdea dzi ƒo na amewo hegblɔa Yehowa ƒe nudzɔdzɔewɔwɔ fiana la, àte ŋu atu haxɔsetɔ geɖe ƒe xɔse ɖo.\nYehowa Dea Asixɔxɔ Nuteƒewɔla Tsitsiwo Ŋu\n19, 20. (a) Aleke Yehowa bua esubɔla tsitsiwo ƒe dɔwɔnawoe? (b) Nuka mee míadzro le nyati si kplɔe ɖo me?\n19 Egbexexe sia si me tɔwo mekpɔa ŋudzedze ɖe nu ŋu o la mebua ame tsitsiwo ŋu boo o. (Timoteo II, 3:1, 2) Ne woɖo ŋku wo dzi hã la, zi geɖe la, nusiwo wowɔ va yi tae—amesi wonye tsã, ke menye amesi wonye fifia o. Gake Biblia ya gblɔ be: “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.” (Hebritɔwo 6:10) Le nyateƒe me la, Yehowa Mawu ɖoa ŋku dɔ siwo miewɔ nuteƒewɔwɔtɔe va yi la dzi. Gake egadea asixɔxɔ nusi miegakpɔtɔ le wɔwɔm le eƒe subɔsubɔdɔa me hã ŋu. Ẽ, ebua nuteƒewɔla tsitsiwo be wotsea ku, wole lãmesẽ me le gbɔgbɔ me, eye wonye Kristotɔ sẽŋuwo—woƒe anyinɔnɔ ɖoa kpe eƒe ŋusẽ dzi.—Filipitɔwo 4:13.\n20 Ðe nèbua ame tsitsi siwo le míaƒe Kristotɔwo ƒe nɔviwo ƒe habɔbɔa me la abe alesi Yehowa bua woe enea? Ne nenemae la, ekema aʋã wò be nàlɔ̃ wo. (Yohanes I, 3:18) Nyati si kplɔe ɖo adzro mɔ ŋutɔŋutɔ aɖewo siwo dzi míato aɖe lɔlɔ̃ sia afia le woƒe nuhiahiãwo gbɔ kpɔkpɔ na wo me la me.\n^ mm. 3 Ayedeku akpe ɖeka te ŋu nɔa ta ɖeka ŋu eye eƒe kpekpeme ate ŋu ade kilogram 8 alo esi wu ema. Agbalẽŋlɔla aɖe bu akɔnta be “[ayedeti] tseku ɖesiaɖe ate ŋu ana edola nakpɔ ayede si ƒe kpekpeme ade tɔn eve alo etɔ̃ hafi ayedea naku.”\n• Aleke ame tsitsiwo ‘tsea kui’?\n• Nukatae gbɔgbɔmeŋusẽ si le Kristotɔ tsitsiwo ŋu la nye viɖenu gã aɖe?\n• Aleke ame tsitsiwo ate ŋu ‘aɖe gbeƒãe be Yehowa le dzɔdzɔe’?\n• Aleke Yehowa léa be na esubɔla tsitsiwoe?\nAlesi Wowɔ Kpɔtɔ Li Ke Sesĩe le Xɔse Me\nNukae kpe ɖe Kristotɔ tsitsiwo ŋu wokpɔtɔ li ke le xɔse me hesẽ ŋu le gbɔgbɔ me? Nya siwo wo dometɔ aɖewo gblɔe nye esi:\n“Ŋɔŋlɔ siwo he susu yi ƒomedodo si le mía kple Yehowa dome dzi xexlẽ le vevie ŋutɔ. Megbugbɔ gblɔa Psalmo 23 kple 91 lia me nyawo ɖe tame le zã geɖewo me.”—Olive, exɔ nyɔnyrɔ le ƒe 1930 me.\n“Mekpɔa egbɔ be mesea nyɔnyrɔxɔxɔnuƒo si woƒona ɣesiaɣi heɖoa to vevie, abe nye ŋutɔ nye nyɔnyrɔxɔxɔnuƒoe wònye ene. Ŋkuɖoɖo nye adzɔgbeɖeɖe dzi ɣesiaɣi nye afɔɖeɖe vevi aɖe si naa meyia edzi wɔa nuteƒe.”—Harry, exɔ nyɔnyrɔ le ƒe 1946 me.\n“Gbedodoɖa gbesiagbe le vevie—Yehowa biabia ɣesiaɣi be wòakpe ɖe ye ŋu, akpɔ ye ta, ahayra ye, kple ‘ŋkuléle ɖe eŋu le míaƒe mɔwo katã dzi.’” (Lododowo 3:5, 6)—Antônio, exɔ nyɔnyrɔ le ƒe 1951 me.\n“Amesiwo le Yehowa subɔm ƒe gbogbo aɖewoe nye esia ƒe nuteƒekpɔkpɔwo sese doa ŋusẽ tame si meɖo be mayi edzi aku ɖe eŋu ahawɔ nuteƒe nɛ.”—Joan, exɔ nyɔnyrɔ le ƒe 1954 me.\n“Ele vevie be nàgabu ɖokuiwò ŋu akpa o. Mawu ƒe amenuveve si míedzena hafi o la tae nusianu si anya le mía si la li ɖo. Nuwo ŋu bubu alea kpena ɖe mía ŋu míaƒe ŋku nɔa gbɔgbɔmenuɖuɖu si míehiã be míado dzi vaseɖe nuwuwu tsoƒe vavã la ŋu.”—Arlene, exɔ nyɔnyrɔ le ƒe 1954 me.\nAme tsitsiwo tsea Fiaɖuƒea ƒe ku xɔasiwo\nAme tsitsiwo ƒe gbɔgbɔmeŋusẽ nye viɖenu xɔasi aɖe\nAmeƒomea Ƒe Didi Be Yeadze Mawu Ŋu\nÀte Ŋu Ana Mawu Nakpɔ Dzidzɔ\n“Tɔsisiwo Neƒu Akpe”\nBeléle Na Ame Tsitsiwo—Kristotɔwo Ƒe Agbanɔamedzie\nNya Vevi Siwo Tso Mose ƒe Agbalẽ Etɔ̃lia Me\nAbraham Kple Sara Àte Ŋu Asrɔ̃ Woƒe Xɔse!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2004\nGBETAKPƆXƆ—TATA SI MÍESRƆ̃NA May 15, 2004


Nu Kae Nye Tsɔtsɔke? | Biblia Me Biabiawo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hausa Hebrew Hiligaynon Hungarian Igbo Iloko Indonesian Italian Japanese Kazakh Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Tsonga Turkish Turkmen Ukrainian Vietnamese Xhosa Yoruba Zulu\nNu Kae Nye Tsɔtsɔke?\nTsɔtsɔke nye agɔ si ame aɖe dze le ame dzi la tsɔtsɔ ke. Helagbe me nya si gɔme woɖena be “tsɔtsɔke” le nya ŋutɔŋutɔ nu la fia be “woaɖe asi le nu ŋu,” abe ale si ame aɖe naɖe asi le fe si wonyi le eŋu la ŋu ene. Yesu zã kpɔɖeŋu sia esi wòfia eyomedzelawo be woado gbe ɖa be: “Tsɔ míaƒe nu vɔ̃wo ke mí, elabena míawo ŋutɔwo hã míetsɔna kea ame sia ame si nyi fe le mía ŋu.” (Luka 11:4) Nenema kee le eƒe lododo si ku ɖe kluvi nublanuimakpɔla ŋu me la, Yesu tsɔ tsɔtsɔke sɔ kple flitete ɖe fe si ame aɖe nyi le nɔvia ŋu la me.—Mateo 18:23-35.\nMíetsɔ kea amewo ne mímelé wo ɖe dɔme alo bia be woaɖo nu si wogblẽ le mía ŋu la teƒe na mí o. Biblia fia nu be ɖokuitɔmadimadi ƒe lɔlɔ̃ ye ʋãa ame wòtsɔa agɔ si wodze le edzi la kena tso dzi me, elabena lɔlɔ̃ “meléa vɔ̃ siwo wowɔ ɖe eŋu la ɖi o.”—1 Korintotɔwo 13:4, 5.\nNu si tsɔtsɔke mefia o\nMefia nu gbegblẽ dzi dede o. Biblia meda asi ɖe ame siwo gblɔna be nu gbegblẽ wɔwɔ nyo alo menye vɔ̃ o la ƒe susu dzi o.—Yesaya 5:20.\nMefia be ame nawɔ nu abe ɖe womedze agɔ aɖeke le edzi ene o. Mawu tsɔ Fia David ƒe nu vɔ̃ gã aɖe kee, gake mekpɔ David ta tso eƒe nu vɔ̃ me tsonu gbegblẽwo me o. Mawu na woŋlɔ David ƒe nu vɔ̃wo ɖi gɔ̃ hã, si wɔe be amewo ɖoa ŋku edzi egbea.—2 Samuel 12:9-13.\nMefia be nàɖe mɔ ame bubuwo naba wò o. Le kpɔɖeŋu me, tsɔe be èdo ga na ame aɖe gake egblẽ ga dome eye mete ŋu xe gaa na wò abe ale si wòdo ŋugbee ene o. Eɖe kuku na wò ɖe ale si nuwo va yii ta. Àte ŋu atiae be yeatsɔe akee faa, màganɔ nya ma hem ɖe go o, alo àte ŋu ate fli ɖe fe si wònyi le ŋuwò la me gɔ̃ hã. Gake àte ŋu atiae hã be yemagado ga na amea azɔ o.—Psalmo 37:21; Lododowo 14:15; 22:3; Galatiatɔwo 6:7.\nMefia be woatsɔ ake ame si metrɔ dzi me o. Mawu metsɔna kea ame siwo ɖonɛ koŋ wɔa nu vɔ̃ hegbea lɔlɔ̃ ɖe woƒe nu vɔ̃a dzi eye wogbena be yewomatrɔ nɔnɔme ahaɖe kuku na ame siwo ŋu woƒe nu vɔ̃a gblẽ nu le la o. (Lododowo 28:13; Dɔwɔwɔwo 26:20; Hebritɔwo 10:26) Ame matrɔdzime siawo va zua Mawu ƒe futɔwo, eye medi be míatsɔ ake ame siwo eya ŋutɔ metsɔ ke la o.—Psalmo 139:21, 22.\nKe ne ame aɖe wɔ tagbɔsesẽnu ɖe ŋuwò eye wògbe kukuɖeɖe na wò alo gbe lɔlɔ̃ ɖe eƒe nuwɔnaa dzi kura gɔ̃ hã ya ɖe? Biblia gblɔ be: “Wò dɔmedzoe nu nefa, eye nàdzudzɔ dzikudodo.” (Psalmo 37:8) Togbɔ be esia mefia be nàde nu gbegblẽ dzi na amea o hã la, àte ŋu atiae be yemaɖe mɔ eƒe nuwɔna nana yeado dɔmedzoe o. Ka ɖe edzi be Mawu abia akɔnta tso amea si. (Hebritɔwo 10:30, 31) Gawu la, wò dzi nefa, elabe Mawu ɖoe be yeana ɣeyiɣi aɖe nava le etsɔme esime nu siwo doa vevesese na mí vevie alo ɖea fu na mí vevie egbea la maganɔ anyi o.—Yesaya 65:17; Nyaɖeɖefia 21:4.\nMefia nu si míawo ŋutɔ míesusu be enye agɔ wodze le mía dzi o. Ɣeaɖewoɣi la, le esi míatsɔ agɔ si míesusu be wodze le mía dzi ake teƒe la, ɖewohĩ ahiã be míalɔ̃ ɖe edzi be susu aɖeke meli si tae wòhiã be míado dziku ɖo o. Biblia gblɔ be: “Mègayɔ ɖe dzikudodo ŋu o, elabena bometsilawo ƒe akɔtae dziku nɔna.”—Nyagblɔla 7:9.\nÐo ŋku nu si tsɔtsɔke lɔ̃ ɖe eme la dzi. Menye ɖe nèle nu gbegblẽ dzi dem na amea alo nèwɔ abe be ɖe amea medze agɔ ene o, ke boŋ ɖeko nèɖe asi le nyaa ŋu.\nNya viɖe siwo ate ŋu ado tso tsɔtsɔke me na wò. Asiɖeɖe le dziku ŋu ate ŋu akpe ɖe ŋuwò nàlé ɖokuiwò kpoo, ana nànɔ lãmesẽ me eye wòana nàkpɔ dzidzɔ geɖe wu. (Lododowo 14:30; Mateo 5:9) Gawu la, ne míetsɔ amewo ƒe vodadawo ke ko hafi Mawu atsɔ ake mí.—Mateo 6:14, 15.\nSe veve ɖe ame nu. Ame madeblibowoe mí katã míenye. (Yakobo 3:2) Abe ale si ko wòdzɔa dzi na mí ne wotsɔ míaƒe vodadawo ke míi ene la, nenema kee wòle be míawo hã míatsɔ amewo ƒe vodadawo ake woe.—Mateo 7:12.\nSe nu gɔme. Ne nu si wowɔ ɖe ŋuwò menye nya gã aɖeke o la, àte ŋu awɔ ɖe Biblia ƒe aɖaŋuɖoɖo sia dzi be: “Miyi edzi miado dzi anɔ anyi kple mia nɔewo.”—Kolosetɔwo 3:13.\nTsɔ ke kaba. Tsɔ ke kaba ale si wòanya wɔ ale be màganɔ nyaa ŋu bum ʋuu wò dziku nafla o.—Efesotɔwo 4:26, 27.\nƑomedodowo Ŋutifafa Kple Dzidzɔkpɔkpɔ Dzixɔsewo Kple Subɔsubɔ Biblia Me Biabiawo Ƒe Ŋuɖoɖowo\nEsi Yesu gblɔ na nyɔnu aɖe si anya nye gbolo la be wotsɔ eƒe nu vɔ̃wo kee la, ɖe Yesu nɔ gbɔgblɔm be megblẽ naneke be ame nada le Mawu ƒe se dzi oa?\nNu Kae Mate Ŋu Ado Gbe Ða Abia?


GBE BUBU Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kazakh Korean Lithuanian Malagasy Malayalam Myanmar Norwegian Polish Portuguese Punjabi Romanian Russian Sepedi Silozi Sinhala Slovak Slovenian Spanish Swahili Swedish Thai Turkish Ukrainian\nLODODOWO 20:29 gblɔ be: “Ðekakpuiwo ƒe atsyɔ̃ enye woƒe ŋusẽ.” Ne dɔmavɔleameŋu le ŋuwò, alo nènye nuwɔametɔ la, àse le ɖokuiwò me be mawunyakpukpui sia me nyawo menye nyateƒe le ye gome o. Gake menye nenemae kura o! Elabena sɔhɛ geɖe siwo dɔmavɔleameŋu le fu ɖem na kple esiwo nye nuwɔametɔwo la te ŋu ɖu kuxi sesẽtɔwo kekeake gɔ̃ hã dzi. Nyɔ! talawo bia gbe sɔhɛ siawo dometɔ ene.\nHiroki, si le Japan, lé ahɔhɔ̃medɔ si naa wozua nuwɔametɔ la tso edziɣi ke. Egblɔ be: “Lãmeka siwo le nye kɔ me mete ŋu léa nye ta ɖe te o, eye ne medi be matsɔ nye asiwo awɔ nane la, nu bubu koe asiawo wɔna. Ame bubuwo koe wɔa nu sia nu nam.”\nNatalie kple nɔvia ŋutsu James le South Africa, eye ƒumedɔléle aɖe si naa ame kua te, si tɔgbi mebɔ o, la nɔ wo ŋu tso wo dziɣi ke. Dzimeƒugɔglɔ̃dɔ hã le Natalie ŋu. Egblɔ be: “Wowɔ dɔ nam zi ene sɔŋ, eye ale si nye dzimeƒua glɔ̃e la wɔe be ŋusẽ mele nye dzitodzitowo ŋu tututu o.”\nTimothy le Britain, esime wòxɔ ƒe 17 la, wokpɔ ɖeɖiteameŋu atraɖii ƒe dɔléle le eŋu. Egblɔ be: “Mede ɣleti eve hafi nye ame si nɔ lãmesẽ me eye ŋusẽ nɔ ŋunye nyuie la meva gbɔdzɔ belibeli, eye nyemegate ŋu va nɔ tɔtɔm ɖe nye afɔwo dzi o.”\nDanielle le Australia, wokpɔ suklidɔ le eŋu esime wòxɔ ƒe 19. Egblɔ be: “Esi wònye be suklidɔ medzena le ame ŋu wokpɔna kple ŋku o ta la, amewo menya ale si gbegbe wòvɔ̃ɖii o. Nyateƒeae nye be dɔ sia ate ŋu awum.”\nNe dɔmavɔleameŋu aɖe le fu ɖem na wò, alo ènye nuwɔametɔ la, Hiroki, Natalie, Timothy, kple Danielle ƒe nya siwo gbɔna ade dzi ƒo na wò godoo. Ne èle lãmesẽ nyui me gɔ̃ hã la, ɖewohĩ woƒe nyawo akpe ɖe ŋuwò nàse ame siwo dɔmavɔleameŋu kple nuwɔametɔnyenye le fu ɖem na la ƒe nɔnɔmewo gɔme nyuie wu.\nNyɔ! talawo: Nu kae nye kuxi sesẽtɔ kekeake le wò nɔnɔmea ŋu?\nNatalie: Le gonye me la, ale si amewo wɔa nu ne wokpɔm lae ɖea fu nam wu. Nyemete ŋu ɖea dzi ɖi gbeɖe o. Mesena le ɖokuinye me be amewo fɔa ŋku ɖe dzinye dzoɣlii ɣesiaɣi.\nDanielle: Le nye suklidɔlélea gome la, kuxia koŋue nye nu si ƒomevi maɖu, nu agbɔsɔsɔme si maɖu, kple nuɖuɖu siwo wòle be matsri la nyanya. Ne nyemeɖɔ ŋu ɖo le nu siwo maɖu me o la, sukli agbɔsɔsɔme si hiã la mava nɔ nye ʋu me o, si ate ŋu awɔe be mayi ɖi me.\nHiroki: Wowɔ bunɔkeke tɔxɛ aɖe si sɔ ɖe nye nɔnɔmea nu la nam, eye menɔa nɔnɔme ɖeka aɖe me hena gaƒoƒo 15 sɔŋ le ŋkekea me. Nyemete ŋu dɔa alɔ̃ hã nyuie o. Kaka nane naɖi kikli ko la, menyɔna.\nTimothy: Gbã la, nu si ɖe fu nam wue nye lɔlɔ̃ ɖe edzi be mezu dɔnɔ. Nɔnɔme si me meva le la tena ɖe dzinye ŋutɔ.\nNyɔ! talawo: Kuxi bubu kawoe ɖea fu na wò?\nDanielle: Suklidɔlélea nana ɖeɖi tea ŋunye ale gbegbe. Ehiã be madɔ alɔ̃ gaƒoƒo geɖe wu hanyetiwo. Azɔ hã, suklidɔ nye dɔ aɖe si womete ŋu dana o.\nNatalie: Ale si gbegbe mele kpuie la wɔe be nyemete ŋu wɔa nanewo o. Nu suesuesue aɖewo, abe asidodo ɖa atsɔ nane si woɖo ɖe ati si kɔ vie dzi le fiase me ene, gɔ̃ hã menya wɔna nam o. Mekpea fu ŋutɔ ne nye ɖeka meyi nane ƒle ge le fiase me.\nTimothy: Hekpe ɖe ale si mesea lãmeve atraɖii ŋu la, blanuiléle hã ɖea fu nam enuenu. Hafi mava zu dɔnɔ la, mete ŋu wɔa nu sia nu nyuie. Dɔwɔɖui nɔ asinye, eye mekua ʋu hã. Mewɔa kamedefefewo, abe afɔbɔlƒoƒo ene. Fifia, nyee nye esia va tsi bunɔkeke me.\nHiroki: Nyemete ŋu ƒoa nu nyuie o. Esia ɖea dzi le ƒonye, eye wòna nyemete ŋu doa dzeɖoɖo ɖe amewo gbɔ o. Ɣeaɖewoɣi la, nye asi ʋãna le eɖokui si ɖaƒoa ame aɖe le vo me. Ne edzɔ nenema la, le nye nuƒoƒo ƒe kuxia ta la, nyemete ŋu gblɔna be, “Meɖe kuku,” gɔ̃ hã o.\nNyɔ! talawo: Nu kae kpe ɖe ŋuwò nète ŋu nɔ te ɖe kuxiawo nu?\nDanielle: Medzea agbagba tsɔa nye susu ɖoa nu nyui siwo ade dzi ƒo nam la ŋu. Ƒome nyui aɖe mee mele, xɔlɔ̃ lɔ̃amewo le asinye le hamea me, eye ƒo wo katã ta la, Yehowa Mawu nye nye kpeɖeŋutɔ gãtɔ. Medzea agbagba hã nyaa nyatakaka yeye ɖe sia ɖe si ku ɖe ale si suklidɔlélawo awɔ anɔ te ɖe woƒe kuxiwo nui ŋu. Menya be nye ŋutɔe anɔ ŋudzɔ be nye dɔa naganyra ɖe edzi o, eya ta medzea agbagba vevie léa be na ɖokuinye.\nNatalie: Gbedodoɖa doa ŋusẽm geɖe ŋutɔ. Medzea agbagba kpɔa nye kuxiwo gbɔ ɖekaɖeka. Medzea agbagba be manɔ nu ɖɔʋu aɖe wɔm ɣesiaɣi, si wɔnɛ be nyemebua nu siwo ana dzi naɖe le ƒonye la ŋu o. Dzila nyui eve hã le asinye, siwo mete ŋu gblɔa nye dzimenyawo na faa.\nTimothy: Mewɔa nane si do ƒome kple nye mawusubɔsubɔ gbe sia gbe, ne eɖanye hena ɣeyiɣi kpui aɖe gɔ̃ hã. Le kpɔɖeŋu me, medzea ŋkeke ɖe sia ɖe gɔme kple Ŋɔŋlɔawo me dzodzro. Nyemelɔ̃a nu le ɖokuisi Biblia sɔsrɔ̃ kple gbedodoɖa gbɔ o, vevietɔ le ɣeyiɣi siwo me nu te ɖe dzinye vevie.\nHiroki: Medzea agbagba be magatsi dzi fũu akpa ɖe nu siwo ŋu nyemate ŋu awɔ naneke le o ŋu o. Esia anye fuɖeɖe na ɖokuinye yakatsyɔ. Gake mewɔa nu sia nu si mate ŋui bene mía kple Mawu dome ƒomedodoa me nasẽ ɖe edzi, eye nyemetsɔa nɔnɔme si me mele doa taflatse le Biblia sɔsrɔ̃ gome o. Ne medo kpo alɔ̃dɔdɔ le zã me la, mewɔa mɔnukpɔkpɔa ŋu dɔ tsɔ doa gbe ɖa.—Xlẽ Romatɔwo 12:12.\nNyɔ! talawo: Aleke ame bubuwo de dzi ƒo na wòe?\nHiroki: Hamemetsitsiwo kafuam ɣesiaɣi ɖe agbagba sue si mete ŋu dzena la ta. Nɔviŋutsu kple nɔvinyɔnu siwo le hamea me hã naa mekplɔa wo ɖo mieɖasrãa ame siwo tsɔ ɖe le nya nyuia me la kpɔ hesrɔ̃a Biblia kple ame bubuwo hã.—Xlẽ Romatɔwo 12:10.\nDanielle: Magblɔ be, nu si wɔa dɔ ɖe dzinye koŋue nye ne nɔviŋutsu kple nɔvinyɔnu siwo le hamea me kafum tso dzi blibo me. Esia nana mekpɔnɛ dzea sii be wolɔ̃m vevie, eye wòdea dzi ƒo nam be mawɔ geɖe wu.\nTimothy: Nɔvinyɔnu tsitsi aɖe dzea agbagba etɔxɛe ɖoa dze kplim ɣesiaɣi si míeyi kpekpewo. Hamemetsitsiwo kple wo srɔ̃wo hã dea dzi ƒo nam heɖoa aɖaŋu nyuiwo nam. Hamemetsitsi aɖe si xɔ ƒe 84 la kpe ɖe ŋunye meɖo taɖodzinu siwo gbɔ mate ŋu aɖo la na ɖokuinye. Subɔsubɔdɔwɔla aɖe si le míaƒe hamea me la kpem be makpɔ gome le gbeƒãɖeɖedɔa me kpli ye, eye ena míeɖawɔ dɔ le nuto siwo me nye bunɔkekea ate ŋu azɔ le bɔbɔe la me.—Xlẽ Psalmo 55:23.\nNatalie: Ne menya ge ɖe Fiaɖuƒe Akpata me ko la, hamea me nɔviŋutsu kple nɔvinyɔnuwo doa gbe nam vividoɖeameŋutɔe. Ame tsitsiwo gblɔa dzideƒonamenyawo nam ɣesiaɣi, togbɔ be kuxiwo ɖea fu na woawo ŋutɔwo hã gɔ̃ hã.—Xlẽ 2 Korintotɔwo 4:16, 17.\nNyɔ! talawo: Nu kawoe kpe ɖe ŋuwò nègakpɔtɔ kpɔa dzidzɔ?\nHiroki: Abe Yehowa Ðasefo ene la, menyae be habɔbɔ si me tɔwo si mɔkpɔkpɔ wɔnuku aɖe le la me tɔe menye. Nyanya be habɔbɔ sia mee mele nana mekpɔa dzidzɔ.—Xlẽ 2 Kronika 15:7.\nDanielle: Medea ŋugble tso mɔnukpɔkpɔ si su asinye be mese Mawu ƒe tameɖoɖowo gɔme la ŋu. Ame aɖewo li siwo le lãmesẽ nyui me, gake womekpɔa dzidzɔ le agbe me abe ale si mele dzidzɔ kpɔm ene o.—Xlẽ Lododowo 15:15.\nNatalie: Medina vevie be manɔ ame siwo kpɔa dzidzɔ la dome ɣesiaɣi. Ame siwo kua kutri le Yehowa subɔsubɔ me togbɔ be wotoa nɔnɔme sesẽwo me la ƒe agbemeŋutinyawo xexlẽ hã dea dzi ƒo nam ŋutɔ. Eye ɣesiaɣi si meyi Fiaɖuƒe Akpata me la, menyae be maxɔ ŋusẽdodo kple ŋkuɖodzinya geɖe ku ɖe mɔnukpɔkpɔ gã si wònye be ame nanye Yehowa Ðasefowo dometɔ ɖeka la ŋu.—Xlẽ Hebritɔwo 10:24, 25.\nTimothy: Le 1 Korintotɔwo 10:13 ƒe nya nu la, Yehowa meɖea mɔ be nɔnɔme sesẽ siwo me míate ŋu ato o la nava mía dzi o. Megblɔna na ɖokuinye be ne Wɔnyela la ka ɖe edzi be mate ŋu ato nɔnɔme sesẽ sia me la, ame kae menye be mato nyatoƒoe le eŋu?—g08 02-E.\n▪ Hiroki kple Timothy siaa tsi bunɔkeke me. Ne nɔnɔme ma tɔgbi mee nèle la, alekee nya siwo wogblɔ ate ŋu akpe ɖe ŋuwò nàkpɔtɔ anye dzidzɔme?\n▪ Danielle gblɔ be “esi wònye be suklidɔ medzena le ame ŋu wokpɔna kple ŋku o ta la, amewo menya ale si gbegbe wòvɔ̃ɖii o.” Ðe dɔléle aɖe si medzena le ame ŋu wokpɔna o la le fu ɖem na wò hã? Ne nenemae la, nu kawoe nàte ŋu asrɔ̃ tso nya siwo Danielle gblɔ me?\n▪ Natalie gblɔ be nu siwo ɖea fu na ye wu dometɔ ɖekae nye ale si amewo wɔa nui ne wokpɔ ye. Nu kae nàte ŋu awɔ atsɔ ana be ame aɖe si le nɔnɔme si ɖi Natalie tɔa me la naɖe dzi ɖi? Ne ènye nuwɔametɔ alo dɔléle aɖe na nèsena le ɖokuiwò me abe Natalie ene la, nu kae nàte ŋu asrɔ̃ tso ale si wòte ŋu kpɔtɔ nye dzidzɔme la me?\n▪ Ŋlɔ ame siwo nènya, siwo nye nuwɔametɔwo, alo siwo ŋu dɔmavɔleameŋu le, la ƒe ŋkɔwo ɖe ete.\n▪ Nu kae nàte ŋu awɔ atsɔ ade dzi ƒo na ame siawo dometɔ ɖe sia ɖe?\nAkɔfafa Si Biblia Nana\n▪ Yesu ɖe dɔmetɔtrɔ vavã fia ame siwo nɔ dɔ lém.—Marko 1:41.\n▪ Yesu to “dɔléle ɖe sia ɖe ƒomevi kpakple lãmegbegblẽ ɖe sia ɖe ƒomevi” dada na amewo dzi ɖe ale si woayɔ dɔ na dɔnɔwo ne Mawu ƒe Fiaɖuƒea te anyigbaa dzi ɖuɖu la fia.—Mateo 4:23.\n▪ Le Mawu ƒe xexe yeyea me la, “[ame] aɖeke magblɔ be, yele dɔ lém o,” eye vevesese hã maganɔ anyi o.—Yesaya 33:24; Nyaɖeɖefia 21:1-4.\n▪ ‘Woaɖe ku gɔ̃ hã ɖa kura.’—1 Korintotɔwo 15:25, 26.\nHiroki, le Japan, exɔ ƒe 23\nNatalie, le South Africa, exɔ ƒe 20\nTimothy, le Britain, exɔ ƒe 20\nDanielle, le Australia, exɔ ƒe 24\nƉoe Ɖe Amewo Ɖoe Ɖe Amewo Alekee Mawɔ Akpe Akɔ Kple Dɔmavɔleameŋu?\ng 4/08 axa 14-16


Luka 1 | Biblia Le Internet Dzi | Xexe Yeye Gɔmeɖeɖe (1984)\nXexe Yeye Gɔmeɖeɖe (Ƒe 1984 Tɔ)\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kabiye Kannada Karen (S'gaw) Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Tokunɔgbe Malagasy Malay Malayalam Malaysia Tokunɔgbe Maltese Marathi Marshallese Maya Mexico Tokunɔgbe Moore Mozambique Tokunɔgbe Myanmar Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nKpɔ esi me wogbugbɔ to le ƒe 2013 me\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24\n1 Esi wònye ame geɖewo te ŋu ŋlɔ nu tso nudzɔdzɔ ŋutɔŋutɔ siwo dzi woxɔ se bliboe le mía dome ŋu, 2 abe ale si ko ame siwo nɔ anyi le gɔmedzedzea me, eye wokpɔ eteƒe hezu nya la ƒe dɔtsɔlawo, tsɔe de asi na míi ene ta la, 3 nye hã meku nuwo katã me tsitotsito tso gɔmedzedzea me, eya ta meɖoe kplikpaa be maŋlɔ wo ɖe ɖoɖo nu aɖo ɖe wò, bubutɔ Teofilo, 4 ale be nàkpɔ kpeɖodzi le nu siwo wofia wò la ƒe nyateƒenyenye ŋu. 5 Le Yudea fia Herodes ƒe ŋkekewo me la, nunɔla aɖe nɔ anyi, si ŋkɔe nye Zaxariya tso Abiya ƒe hatsotso la me, eye wòɖe Aron vinyɔnuwo dometɔ ɖeka, si ŋkɔe nye Elisabet. 6 Woa kple evea siaa wonye ame dzɔdzɔewo le Mawu ŋkume, elabena wozɔna fɔmaɖimaɖitɔe le Yehowa ƒe sewo kple Se la ƒe nudidiwo katã nu. 7 Gake vi aɖeke menɔ wo si o, elabena Elisabet tsi ko, eye woa kple evea siaa woxɔ ƒe geɖe. 8 Ke esi wòɖo woƒe ha la dzi, eye wònɔ nunɔladɔ wɔm le Mawu ŋkume, 9 abe ale si wòle le nunɔlawo ƒe ɖoɖoa nu ene la, eɖo edzi be wòayi Yehowa ƒe gbedoxɔa me ado dzudzɔ ʋeʋĩ; 10 eye ameha blibo la katã nɔ gbe dom ɖa le xexe le gaƒoƒo si me wònɔ dzudzɔa dom. 11 Yehowa ƒe dɔla ɖe eɖokui fiae, le tsitre ɖe dzudzɔdomlekpuia ƒe ɖusi me. 12 Gake esi Zaxariya kpɔe la, eɖi vo, eye vɔvɔ̃ dze edzi. 13 Ke hã, mawudɔla la gblɔ nɛ be: “Mègavɔ̃ o, Zaxariya, elabena wose wò kokoƒoƒo la, eye srɔ̃wò Elisabet adzi ŋutsuvi aɖe na wò, eye nàyɔ eŋkɔ be Yohanes. 14 Eye anye dzidzɔ kple aseyetsotso na wò, eye ame geɖewo akpɔ dzidzɔ le eƒe dzidzi ŋu; 15 elabena anye gã le Yehowa ŋkume. Gake mele be wòano wain alo aha sesẽ aɖeke gbeɖe o, eye gbɔgbɔ kɔkɔe ayɔe fũu tso keke dadaa ƒe dɔ me ke; 16 eye atrɔ Israel vi geɖewo ɖe Yehowa, woƒe Mawu la ŋu. 17 Eye atsɔ Eliya ƒe gbɔgbɔ kple ŋusẽ adze eŋgɔ, be wòatrɔ fofowo ƒe dziwo ɖe viwo ŋu, kple ame maɖotowo ɖe ame dzɔdzɔewo ƒe nunya ŋu, be wòadzra dukɔ si su te la ɖo ɖi na Yehowa.” 18 Eye Zaxariya gblɔ na mawudɔla la be: “Aleke mawɔ aka ɖe nu sia dzi? Elabena meku amegã, eye srɔ̃nye hã xɔ ƒe geɖe.” 19 Mawudɔla la ɖo eŋu nɛ be: “Nyee nye Gabriel, ame si tsia tsitre ɖe Mawu ŋkume, eye wodɔm be mava ƒo nu kpli wò, eye magblɔ nu siawo ŋu nya nyui la na wò. 20 Gake kpɔ ɖa! Àzu mumu, eye màgate ŋu aƒo nu o, va se ɖe ŋkeke si dzi nu siawo adzɔ, elabena mèxɔ nye nya, siwo ava eme le woƒe ɣeyiɣi ɖoɖi dzi la, dzi se o.” 21 Ɣemaɣi katã la, ameha la nɔ Zaxariya lalam, eye ewɔ nuku na wo be etsi gbedoxɔa me nenema gbegbe. 22 Gake esi wòdo go la, mete ŋu ƒo nu na wo o, eye wokpɔe be ekpɔ nukunu aɖe le gbedoxɔa me teti koe nye ema; eye wònɔ dzesiwo wɔm na wo, gake mete ŋu nɔ nu ƒom o. 23 Ke esi eƒe dutoƒo subɔsubɔdɔa ƒe ŋkekeawo wu enu la, edzo yi eƒe aƒe me. 24 Ke le ŋkeke siawo megbe la, srɔ̃a Elisabet fɔ fu; eye wòɣla eɖokui ɣleti atɔ̃ sɔŋ, gblɔ be: 25 “Aleae Yehowa wɔ nu ɖe ŋunye le ŋkeke siawo me, esi wòtrɔ susu ɖe ŋunye be yeaɖe nye ŋukpe ɖa le amewo dome.” 26 Le eƒe ɣleti adelia me la, Mawu dɔ eƒe dɔla Gabriel ɖe Galilea du si woyɔna be Nazaret la me, 27 ɖe ɖetugbui aɖe, si menya ŋutsu o, si ŋugbe wodo na ŋutsu aɖe si ŋkɔe nye Yosef tso David ƒe aƒe me la gbɔ; eye ɖetugbui la ŋkɔe nye Maria. 28 Eye esi mawudɔla la ge ɖe eme le egbɔ la, egblɔ be: “Medo gbe na wò, wò ame si nu wove ŋutɔ, Yehowa li kpli wò.” 29 Ke eɖi vo ŋutɔ le nya la ŋuti, eye wòte eɖokui biabia be gbedoname ka ƒomevie esia anya nye hã. 30 Eya ta mawudɔla la gblɔ nɛ be: “Mègavɔ̃ o, Maria, elabena èkpɔ amenuveve le Mawu gbɔ; 31 eye kpɔ ɖa! Èle fu fɔ ge, eye àdzi ŋutsuvi, eye nàyɔ eŋkɔ be Yesu. 32 Ame sia anye gã, eye woayɔe be Dziƒoʋĩtɔ la ƒe Vi; eye Yehowa Mawu atsɔ fofoa David ƒe fiazikpui la anae, 33 eye wòaɖu fia ɖe Yakob ƒe aƒe la dzi tegbee, eye nuwuwu manɔe na eƒe fiaɖuƒe la o.” 34 Gake Maria gblɔ na mawudɔla la be: “Aleke nu sia adzɔe, esi wònye nyemedɔ kple ŋutsu aɖeke kpɔ o?” 35 Mawudɔla la ɖo eŋu nɛ be: “Gbɔgbɔ kɔkɔe ava dziwò, eye Dziƒoʋĩtɔ la ƒe ŋusẽ ado vɔvɔli ɖe dziwò. Le esia ta, woayɔ vi si nàdzi la be kɔkɔetɔ, Mawu ƒe Vi. 36 Eye kpɔ ɖa! Elisabet, wò ƒometɔ, hã fɔ ŋutsuvi aɖe ƒe fu le eƒe nyagãkuku me, eye esiae nye ɣleti adelia na eya, ame si woyɔna be nyɔnu konɔ; 37 elabena Mawu magblɔ nya aɖeke wòado kpo emevava o.” 38 Eye Maria gblɔ be: “Kpɔ ɖa! Yehowa ƒe kluvinyɔnuvi menye! Neva eme nam le wò nya la nu.” Tete mawudɔla la dzo le egbɔ. 39 Eya ta Maria tso le ŋkeke mawo me, eye wòɖe abla yi Yuda du aɖe si le tonuto me la me, 40 eye wòge ɖe Zaxariya ƒe aƒe me, eye wòdo gbe na Elisabet. 41 Ke esi Elisabet se Maria ƒe gbedonamea la, vidzĩ si le eƒe dɔ me la ti kpo; eye gbɔgbɔ kɔkɔe yɔ Elisabet fũu, 42 eye wòdo ɣli kple gbe sesẽ gblɔ be: “Woayra wò le nyɔnuwo dome, eye woayra wò dɔmevi la! 43 Eye aleke wòdzɔe be mɔnukpɔkpɔ sia su asinye, be nye Aƒetɔ dada nava gbɔnye? 44 Elabena kpɔ ɖa! Esi wò gbedonamea ɖi ɖe nye to me la, vidzĩ si le nye dɔ me la ti kpo kple dzidzɔ gã aɖe. 45 Dzidzɔtɔe nye nyɔnu si xɔe se hã, elabena nya siwo katã tso Yehowa gbɔ, si wogblɔ nɛ la, ava eme bliboe.” 46 Eye Maria gblɔ be: “Nye luʋɔ le Yehowa dom ɖe dzi, 47 eye nye gbɔgbɔ mate ŋu adzudzɔ aseyetsotso ɖe Mawu, nye Xɔla la, ŋu o; 48 elabena ekpɔ eƒe kluvinyɔnuvi ƒe nu maɖinu nyenye. Elabena kpɔ ɖa! Tso fifia dzi la, dzidzimewo katã ayɔm be dzidzɔtɔ; 49 elabena Ŋusẽtɔ la wɔ nu dzɔtsuwo nam, eye kɔkɔe nye eƒe ŋkɔ; 50 eye eƒe nublanuikpɔkpɔ nɔa ame siwo vɔ̃nɛ la dzi tso dzidzime yi dzidzime. 51 Etsɔ eƒe abɔ wɔ nu ŋusẽtɔe, ekaka ame siwo doa wo ɖokuiwo ɖe dzi le woƒe dzimesusuwo me la hlẽ. 52 Ebɔbɔ ŋusẽtɔwo ɖe anyi tso fiazikpuiwo dzi, eye wòdo ame tsɛwo ɖe dzi; 53 etsɔ nu nyuiwo ɖi ƒoe na dɔwuitɔwo taŋ, eye wòdo mɔ kesinɔtɔwo asi ƒuƒlui. 54 Ekpe ɖe eƒe dɔla Israel ŋu, be wòaɖo ŋku nublanuikpɔkpɔ dzi, 55 abe ale si wògblɔe na mía tɔgbuiwo, na Abraham kple eƒe dzidzimevi la ene, yi mavɔmavɔ me.” 56 Eye Maria nɔ egbɔ anɔ ɣleti etɔ̃, eye emegbe wòtrɔ yi ye ŋutɔ ƒe aƒe me. 57 Azɔ ɣeyiɣi de na Elisabet be wòadzi vi, eye wòdzi ŋutsuvi. 58 Eye eƒe aƒelikawo kple eƒe ƒometɔwo se be Yehowa kpɔ nublanui nɛ geɖe ŋutɔ, eye wote dzidzɔkpɔkpɔ kplii. 59 Eye le ŋkeke enyiagbe la, wova be woatso aʋa na ɖevi sue la, eye wodi be woatsɔ fofoa ƒe ŋkɔ Zaxariya nɛ. 60 Gake dadaa ɖo eŋu be: “Gbeɖe! Ke boŋ woayɔe be Yohanes.” 61 Tete wogblɔ nɛ be: “Wò ƒometɔ aɖeke metɔ ŋkɔ sia kpɔ o ɖe!” 62 Eye wowɔ dzesi na fofoa biae ale si wòdi be woayɔe. 63 Eye wòbia be woatsɔ nuŋlɔkpe na ye, eye wòŋlɔ ɖe edzi be: “Yohanes ye nye eƒe ŋkɔ.” Esia wɔ mo yaa na wo katã. 64 Enumake eƒe nu ʋu, eye eƒe aɖeka ɖɔ ɖo, eye wòte nuƒoƒo henɔ Mawu kafum. 65 Eye vɔvɔ̃ dze woƒe aƒelikawo katã dzi; eye amewo te nuƒoƒo tso nu siawo ŋu le Yudea tonutoa katã me godoo, 66 eye ame siwo katã see la lée ɖe woƒe dzi me, nɔ gbɔgblɔm be: “Nu ka tututue ɖevi sue sia ava nye?” Elabena Yehowa ƒe asi nɔ ɖevia dzi vavã. 67 Eye gbɔgbɔ kɔkɔe yɔ fofoa Zaxariya fũu, eye wògblɔ nya ɖi be: 68 “Woayra Yehowa, Israel ƒe Mawu la, elabena etrɔ eƒe susu ɖe eƒe amewo ŋu, eye wòɖe wo. 69 Eye wòdo xɔxɔ ƒe dzo aɖe ɖe dzi na mí le eƒe dɔla David ƒe aƒe me, 70 abe ale si wòto eƒe nyagblɔɖila kɔkɔe siwo nɔ anyi le blema dzi gblɔ 71 ɖeɖe tso míaƒe futɔwo kple ame siwo katã le fu lém mí si me la ŋu nya ene; 72 be yeakpɔ nublanui le mía tɔgbuiwo ta, eye yeaɖo ŋku yeƒe nubabla kɔkɔe la dzi, 73 atam si wòka na mía tɔgbui Abraham, 74 be ne yeɖe mí tso míaƒe futɔwo si me vɔ la, yeana mɔnukpɔkpɔ mí be míawɔ subɔsubɔdɔ kɔkɔe na ye vɔvɔ̃manɔmee, 75 le nuteƒewɔwɔ kple dzɔdzɔenyenye me le eŋkume le míaƒe ŋkekewo katã me. 76 Ke wò la, ɖevi sue, woayɔ wò be Dziƒoʋĩtɔ la ƒe nyagblɔɖila, elabena àdze Yehowa ŋgɔ, be nàdzra eƒe mɔwo dzi ɖo, 77 be nàna xɔxɔ ŋuti sidzedze eƒe amewo to woƒe nu vɔ̃wo tsɔtsɔ ke me, 78 le mía Mawu ƒe dɔmetɔtrɔ gã la ta. Le dɔmetɔtrɔ sia ta la, míakpɔ kekeli tso dziƒo abe ale si ŋu kena ene, 79 be wòana kekeli ame siwo bɔbɔ nɔ viviti me kple ku ƒe vɔvɔli me, be wòafia mɔ míaƒe afɔwo dzidzedzetɔe le ŋutifafa ƒe mɔ dzi.” 80 Eye ɖevi sue la yi edzi nɔ tsitsim henɔ ŋu sẽm le gbɔgbɔ me, eye wòyi edzi nɔ gbedadaƒo va se ɖe ŋkeke si dzi wòɖe eɖokui fia Israel le dutoƒo.\nŊƆŊLƆ KƆKƆEAWO—XEXE YEYE GƆMEƉEƉE (ƑE 1984 TƆ)\nKristotɔwo Ƒe Hela Ŋɔŋlɔawo—Xexe Yeye Gɔmeɖeɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe\nƉoe Ɖe Amewo Ɖoe Ɖe Amewo Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe\nKpɔ Esia Hã\nBia Be Yehowa Ðasefo Aɖe Nava Srã Ye Kpɔ\nNu Kae Nye Biblia-nusɔsrɔ̃?


Nyaa Nede Pɛpɛpɛ Eye Kakaɖedzi Nanɔ Eŋu | Nuxexlẽ Kple Nufiafia\nNyaa Nede Pɛpɛpɛ Eye Kakaɖedzi Nanɔ Eŋu\nNU SI NÀWƆ: Zã kpeɖodzinya siwo ŋu kakaɖedzi le nàtsɔ akpe ɖe wò nyaselawo ŋu woaƒo nya ta nyuie.\nWɔ nyatsoƒe siwo ŋu kakaɖedzi le ŋu dɔ. Tu wò nyawo ɖe Mawu ƒe Nyaa dzi, xlẽ nyawo tso eme tẽe le afi si wòanya wɔ le. Ne èɖe kpeɖodzinyaa tso dzɔdzɔmeŋutinunya, nyadzɔdzɔwo, nuteƒekpɔkpɔwo, alo nyatsoƒe bubu aɖe la, ku nu me do ŋgɔ nàkpɔe ɖa be kakaɖedzi le eŋu eye wòde pɛpɛpɛ hã.\nWɔ nyatsoƒewo ŋu dɔ nyuie. Ðe ŋɔŋlɔa me wòasɔ ɖe nya siwo ƒo xlãe nu, wòasɔ ɖe Biblia me gbedeasi bliboa nu, eye wòawɔ ɖeka kple ‘kluvi nuteƒewɔla kple aɖaŋudzelaa’ ƒe nufiafiawo. (Mat. 24:45) Ne èle kpeɖodzinya siwo metso Biblia me o zãm la, zã wo woasɔ ɖe nɔnɔme siwo me wozã wo le la nu pɛpɛpɛ, mègatrɔ gɔmesese si le wo ŋu alo agblɔ nya aɖe si to vovo na nu si tututu nuŋlɔlaa di be yeafia o.\nMègaɖe ami ɖe nyateƒenyawo alo nàyɔ nuwo ƒe xexlẽme wòagbɔ ale si tututu wòle la ŋu o. Ðɔ ŋu ɖo be “ame aɖewo” nagava zu “ame akpa gãtɔ” o, “le go aɖewo me” nagava zu “ɣeawokatãɣi” o, eye “ɖewohĩ” nagava zu “anɔ eme be” o.\nNa woade ŋugble le kpeɖodziawo ŋu. Ne èxlẽ ŋɔŋlɔ aɖe alo he susu yi ŋɔŋlɔ aɖe dzi vɔ la, bia nyawo aɖaŋutɔe alo nàwɔ kpɔɖeŋu aɖe si ana wò nyaselawo ŋutɔ naƒo nya ta.\nNe èle dzadzram ɖo ɖe gbeƒãɖeɖedɔa ŋu la, bu nya siwo amewo ate ŋu abia wò la ŋu eye nàku nu me be nànya ale si nàɖo wo ŋui. Ne wò nyaselaa bia nya aɖe wò eye mènya ŋuɖoɖoa o la, gblɔ nɛ be yeaku nu me tso nyaa ŋu ava ɖo eŋu nɛ emegbe.\nNu kae nàte ŋu awɔ atsɔ akpɔ egbɔ be màgatrɔ gbo nyateƒea o?\nƉoe Ɖe Amewo Ɖoe Ɖe Amewo Nyaa Nede Pɛpɛpɛ Eye Kakaɖedzi Nanɔ Eŋu\nNuxexlẽ Kple Nufiafia—Nyaa Nede Pɛpɛpɛ Eye Kakaɖedzi Nanɔ Eŋu


Yosua 23 | Biblia Le Internet Dzi | Xexe Yeye Gɔmeɖeɖe\nYosua ƒe kaklãnyawo na Israel-metsitsiwo (1-16)\nNya siwo Yehowa gblɔ la katã va eme (14)\n23 Le ƒe geɖe megbe, esi Yehowa na gbɔdzɔe+ Israel tso eƒe futɔ siwo ƒo xlãe godoo si me vɔ, eye Yosua tsi xɔ ƒe geɖe+ la, 2 Yosua yɔ Israel blibo la katã,+ eƒe ametsitsiwo, tatɔwo, ʋɔnudrɔ̃lawo kple dzikpɔlawo,+ eye wògblɔ na wo be: “Metsi ku amegã xɔ ƒe geɖe. 3 Miawo ŋutɔwo miekpɔ nu siwo katã Yehowa mia Mawu wɔ dukɔ siawo katã le mia ta, elabena Yehowa mia Mawue le aʋa wɔm na mi.+ 4 Kpɔ ɖa, medzidze nu+ ɖe* dukɔ siwo susɔ la ƒe anyigbawo dzi hema wo na mi wozu domenyinu na miaƒe toawo+ hekpe ɖe dukɔ siwo katã metsrɔ̃+ le Yordan nu va se ɖe Ƒu Gã* la nu le ɣetoɖoƒe la ƒe anyigbawo ŋuti. 5 Yehowa mia Mawue tutu wo ɖa le mia ŋgɔ+ henya wo ɖa* na mi, eye miexɔ woƒe anyigba, abe ale si tututu Yehowa mia Mawu do ŋugbe na mi ene.+ 6 “Azɔ ele be mialé dzi ɖe ƒo vevie, ne mialé nu siwo katã woŋlɔ ɖe Mose ƒe Segbalẽa+ me la me ɖe asi ahawɔ wo dzi, ne miagadze le eŋu ɖe ɖusime alo miame+ 7 ahade ha kple dukɔ siawo,+ siwo kpɔtɔ le mia dome la gbeɖe o. Migayɔ woƒe mawuwo ŋkɔ+ alo atsɔ wo aka atam gɔ̃ hã o, eye migasubɔ wo alo ade ta agu na wo gbeɖe o.+ 8 Ke boŋ miku ɖe Yehowa mia Mawu+ la ŋu, abe ale si tututu miewɔe va se ɖe egbe sia ene. 9 Yehowa anya dukɔ gã sesẽwo ɖa le mia ŋgɔ,+ elabena ame aɖeke kura mete ŋu nɔ te ɖe mia nu va se ɖe egbe sia o.+ 10 Mia dometɔ ɖeka pɛ anya ame akpe ɖe nu,+ elabena Yehowa mia Mawu le aʋa wɔm na mi,+ abe ale si tututu wòdo ŋugbe na mi ene.+ 11 Eya ta mikpɔ mia ɖokui dzi nyuie ɣesiaɣi*+ ne mialɔ̃ Yehowa mia Mawu+ la. 12 “Gake ne mietrɔ megbe heku ɖe dukɔ siawo me tɔ siwo kpɔtɔ+ le mia gbɔ la ŋu, eye miena srɔ̃ɖekadodo+ le mi kpli wo dome,* miede ha kpli wo eye woawo hã wode ha kpli mi la, 13 ekema minyae nyuie be Yehowa mia Mawu mayi edzi anya dukɔ siawo ɖa* na mi o.+ Woazu mɔ̃ kple kamɔ̃ aɖe mi, woazu abe ameƒoti ene anɔ axadame+ ƒom na mi, eye woanye ŋù anɔ ŋku dzi na mi va se ɖe esime mietsrɔ̃ vɔ keŋ le anyigba nyui sia si Yehowa mia Mawu tsɔ na mi la dzi. 14 “Kpɔ ɖa, nye kuɣi ɖo,* eye mienyae nyuie tso miaƒe dzi blibo kple luʋɔ* blibo me be, nya ɖeka pɛ hã medo kpo emevava le ŋugbe nyui siwo katã Yehowa mia Mawu do na mi la me o. Wo katã va eme na mi. Wo dometɔ ɖeka pɛ hã medo kpo emevava o.+ 15 Gake ale si ko ŋugbe nyui siwo katã Yehowa mia Mawu do na mi va eme na mi+ la, nenema kee Yehowa ahe vɔ̃ siwo katã ƒe ŋugbe wòdo* la ava mia dzi, eye wòatsrɔ̃ mi ɖa keŋkeŋ le anyigba nyui sia si Yehowa mia Mawu tsɔ na mi la dzi.+ 16 Ne mietu Yehowa mia Mawu ƒe nu, si wòbla kpli mi, eye mieyi ɖasubɔ mawu bubuwo hede ta agu na wo la, ekema Yehowa ƒe dziku afla ɖe mia ŋu,+ eye miatsrɔ̃ avɔ kaba ŋutɔ le anyigba nyui si wòtsɔ na mi la dzi.”+\n^ Alo, “medzidze nu hetsɔ.”\n^ Alo, “hexɔ woƒe anyigba.”\n^ Alo, “Eya ta mikpɔ miaƒe luʋɔwo dzi nyuie.”\n^ Alo, “mieɖe mia nɔewo.”\n^ Alo, “axɔ woƒe anyigba.”\n^ Egɔmeɖeɖe tẽe, “egbea meɖo ta afi si anyigbadzitɔwo katã yina.”\n^ Alo, “nya vɔ̃ siawo katã.”


Ale Si Gbedodoɖa Ðea Vii\nHafi nàdze nane wɔwɔ gɔme la, esɔ le dzɔdzɔme nu be nàbia be, ‘Viɖe kae makpɔ tso eme?’ Ðe nya ma biabia le gbedodoɖa gome afia be míenye ɖokuitɔdilawoa? Mefia nenema kokoko o. Esɔ be míadi be míanya nenye be aɖe vi na mí le mɔ aɖe nu. Hiob, ame dzɔdzɔe la, gɔ̃ hã bia kpɔ be: “Ne meyɔe la, ɖe wòatɔ nama?”—Hiob 9:16.\nLe nyati siwo do ŋgɔ me la, míekpɔ nu siwo ɖo kpe edzi be gbedodoɖa de ŋgɔ sãsãsã wu subɔsubɔkɔnu alo nu si nana ame ƒe susu dzea akɔ anyi ko. Nyateƒeae nye be Mawu vavã la ɖoa to gbedodoɖa. Ne míedoa gbe ɖa le mɔ nyuitɔ nu hebiaa nu siwo sɔ la, aɖo to mí. Le nyateƒe me la, ele dzi dem ƒo na mí be míate ɖe ye ŋu. (Yakobo 4:8) Ekema viɖe kawoe míakpɔ ne míedoa gbe ɖa edziedzi? Na míakpɔ wo dometɔ aɖewo ɖa.\nSusu me ƒe akɔdzeanyi.\nNe èle kuxiwo kple nɔnɔme sesẽwo me tom la, ɖe dzimaɖitsitsiwo nana nèsena le ɖokuiwò me be agba wu tsɔtsɔ na yea? Biblia de dzi ƒo na mí be míanɔ “gbedodoɖa dzi ɣeawokatãɣi” le nɔnɔme siawo tɔgbi me eye míana “Mawu nanya [míaƒe] dzimedidiwo.” (1 Tesalonikatɔwo 5:17; Filipitɔwo 4:6) Biblia ka ɖe edzi na mí be, ne míetrɔ ɖe Mawu ŋu hedo gbe ɖa nɛ la, “Mawu ƒe ŋutifafa, si ƒo gɔmesesewo katã ta la, adzɔ [míaƒe] dziwo kple [míaƒe] tamesusuwo ŋu.” (Filipitɔwo 4:7) Ne míeɖe míaƒe dzimenyawo gblɔ na mía Fofo si le dziƒo la, esia ana míaƒe dzi nadze eme. Le nyateƒe me la, nu sia tututue wòde dzi ƒo na mí be míawɔ. Psalmo 55:22 gblɔ be: “Dro wò agba ɖe Yehowa dzi, ekema alé wò ɖe te.”\n“Dro wò agba ɖe Yehowa dzi, ekema alé wò ɖe te.” —Psalmo 55:22\nŊutifafa ma su ame gbogbo manyaxlẽwo si le xexea me godoo. South Korea nyɔnu aɖe si ŋkɔe nye Hee Ran gblɔ be: “Togbɔ be kuxi sesẽwo le dzinye hã la, ne menya do gbe ɖa tso wo ŋu ko la, mekpɔa gbɔdzɔe eye ŋusẽ gaɖoa ŋunye be mado dzi.” Cecilia, si le Philippines la gblɔ be: “Vidadae menye, eye metsia dzi ɖe vinyenyɔnuviawo kple danye, si megatea ŋu kpɔam dzea sii o le eƒe lãmegbegblẽ ta la ŋu. Gake gbedodoɖa kpena ɖe ŋunye meyia nye gbe sia gbe dɔwɔnawo dzi eye nyemetsia dzimaɖi fũu o. Menyae be Yehowa akpe ɖe ŋunye malé be na wo.”\nAkɔfafa kple ŋusẽdodo le xaxaɣiwo.\nÐe nèle nɔnɔme sesẽ aɖe si na wò agbe ɖo afɔku me alo esi gblẽ nu le ŋuwò vevie la me toma? Gbedodoɖa na “akɔfafawo katã ƒe Mawu” la ate ŋu ana dzidzeme geɖe nasu asiwò. Biblia gblɔ be ‘efaa akɔ na mí le míaƒe xaxawo katã me.’ (2 Korintotɔwo 1:3, 4) Le kpɔɖeŋu me, gbe ɖeka esime Yesu nɔ nu xam vevie la, ‘edze klo do gbe ɖa.’ Nu kae do tso eme? “Mawudɔla aɖe tso dziƒo ɖe eɖokui fiae hedo ŋusẽe.” (Luka 22:41, 43) Nehemiya, si hã nye nuteƒewɔla la, to nɔnɔme sesẽwo me. Ame vɔ̃ɖiwo nɔ ŋɔdzi dom nɛ kple susu be wòadzudzɔ Mawu ƒe dɔ si wɔm wònɔ. Edo gbe ɖa gblɔ be: “Eya ta mele gbe dom ɖa be nàdo ŋusẽ nye asiwo.” Nu siwo va dzɔ emegbe la ɖee fia be Mawu kpe ɖe eŋu ale gbegbe be wòɖu eƒe vɔvɔ̃a dzi eye wòwɔ dɔa de goe. (Nehemiya 6:9-16) Reginald, si le Ghana la gblɔ tso ale si gbedodoɖa ɖe vi nɛ ŋu be: “Ne medo gbe ɖa, vevietɔ le nɔnɔme sesẽwo me la, mesena le ɖokuinye me be meɖe nye kuxia dzi na ame si ŋu ŋutete le be wòakpe ɖe ŋunye, eye wònana mekana ɖe edzi be mehiã be mavɔ̃ o.” Vavãe, Mawu ate ŋu afa akɔ na mí ne míedo gbe ɖa nɛ.\nNunya si tso Mawu gbɔ.\nMíaƒe nyametsotso aɖewo ate ŋu agblẽ nu le míawo ŋutɔwo kple míaƒe ame veviwo ŋu ɖikaa. Aleke míawɔ be míaƒe nyametsotsowo nanye nyuitɔ? Biblia gblɔ be: “Ne mia dometɔ aɖe hiã nunya [vevietɔ le xaxaɣiwo] la, nenɔ Mawu biam, elabena enaa nu amewo katã faa, medoa ŋukpe ame o, eye anɛ.” (Yakobo 1:5) Ne míedo gbe ɖa na Mawu be wòana nunya mí la, ate ŋu ana eƒe gbɔgbɔ kɔkɔea nafia mɔ mí ale be míaƒe nyametsotsowo nanye nyuitɔ. Le nyateƒe me la, míate ŋu abia Mawu be wòana gbɔgbɔ kɔkɔea mí, elabena Yesu ka ɖe edzi na mí be ‘Fofo si le dziƒo la ana gbɔgbɔ kɔkɔe ame siwo bianɛ.’—Luka 11:13.\n“Medo gbe ɖa enuenu bia Yehowa be wòafia mɔm mawɔ nyametsotso nyuitɔ.”—Kwabena, si le Ghana\nYesu gɔ̃ hã kpɔe be ehiã be yeabia kpekpeɖeŋu tso ye Fofo gbɔ hafi awɔ nyametsotso veviwo. Biblia na míenya be esime wòdi be yeatia ŋutsu 12 siwo ava zu eƒe apostolowo la, “[edo] gbe ɖa na Mawu zã bliboa katã.”—Luka 6:12.\nAbe Yesu ene la, ame geɖe kpɔe egbea be Mawu kpe ɖe yewo ŋu yewowɔ nyametsotso nyuiwo esi yewobia eƒe kpekpeɖeŋu, eye woƒe dzi dze eme. Regina, si le Philippines la, gblɔ kuxi vovovo siwo me wòto: eva hiã be wòakpɔ eya ŋutɔ kple eƒe ƒomea dzi le srɔ̃a ƒe ku megbe, dɔ ge le esi, eye wòdo go kuxiwo le viawo hehe me. Nu kae kpe ɖe eŋu wòwɔ nyametsotso siwo me nunya le? Egblɔ be, “Medoa gbe ɖa biaa Yehowa ƒe kpekpeɖeŋu.” Kwabena, si le Ghana la, gblɔ nu si dzɔ si na wòbia Mawu ƒe kpekpeɖeŋu la ale: “Xɔtudɔ aɖe si me ga geɖe le la ge le asinye.” Nu kae wòwɔ esi wònɔ dɔwɔwɔ ƒe mɔnukpɔkpɔ bubuwo ŋu bum? Egblɔ be, “Medo gbe ɖa enuenu bia Yehowa be wòafia mɔm mawɔ nyametsotso nyuitɔ.” Egblɔ kpee be, “Meka ɖe edzi bliboe be Yehowa kpe ɖe ŋunye metia agbemedɔ si na meyi edzi le esubɔm eye nye agbemenuhiahiãwo hã sua asinye.” Mawu afia mɔ wò hã le agbe me ne èdoa gbe ɖa tso nu siwo ana nànɔ ƒomedodo nyui me kplii la ŋu.\nMɔ siwo nu gbedodoɖa ate ŋu aɖe vi na wò le la dometɔ ʋɛ aɖewo koe nye emawo me míedzro. (Àte ŋu akpɔ bubuwo le aɖaka si nye “ Ale Si Gbedodoɖa Ðea Vii” la me.) Gake nu si nàwɔ hafi gbedodoɖa naɖe vi na wò aleae nye be nànya Mawu kple eƒe lɔlɔ̃nu. Ne esiae nèdi la, ekema míele dzi dem ƒo na wò be nàna Yehowa Ðasefowo nakpe ɖe ŋuwò nàsrɔ̃ Biblia. * Esia ate ŋu anye afɔ gbãtɔ si nàɖe be nàte ɖe “Gbedodoɖasela” la ŋu.—Psalmo 65:2.\n^ mm. 14 Ne èdi nyatakaka bubuwo la, ekema te ɖe Yehowa Ðasefo siwo le miaƒe nutoa me ŋu alo nàyi míaƒe Internet dzi nyatakakadzraɖoƒe si nye www.jw.org/ee.\nSusu me ƒe akɔdzeanyi “Migatsi dzimaɖi le naneke ŋuti o, ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo; eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu to Kristo Yesu dzi.”—Filipitɔwo 4:6, 7.\nAkɔfafa si tso Mawu gbɔ “Woakafu mía Aƒetɔ Yesu Kristo ƒe Mawu, si nye Fofoa, ame si nye dɔmetɔtrɔ Fofo kple akɔfafawo katã ƒe Mawu, ame si faa akɔ na mí le míaƒe [xaxawo] katã me.”—2 Korintotɔwo 1:3, 4.\nMawu afia mɔ mí míawɔ nyametsotso nyuiwo “Ne mia dometɔ aɖe hiã nunya la, nenɔ Mawu biam, elabena enaa nu amewo katã faa, medoa ŋukpe ame o, eye anɛ.”—Yakobo 1:5.\nTetekpɔ dzi ɖuɖu “Minɔ gbedodoɖa dzi, be miagadze tetekpɔ me o.”—Luka 22:40.\nMawu atsɔ míaƒe nu vɔ̃wo ake mí “[Ne] nye dukɔ si ŋu woyɔ nye ŋkɔ ɖo la bɔbɔ wo ɖokuiwo, eye wodo gbe ɖa hedi nye ŋkume, eye wotrɔ tso woƒe mɔ vɔ̃wo dzi la, ekema masee le dziƒowo, matsɔ woƒe nu vɔ̃ la ake.”—2 Kronika 7:14.\nMíetoa edzi kpena ɖe amewo ŋu “Ŋusẽ le ame dzɔdzɔe ƒe kokoƒoƒo ŋu.”—Yakobo 5:16.\nNe Mawu ɖo míaƒe gbedodoɖawo ŋu la, esia dea dzi ƒo na mí “Yehowa gblɔ [na Salomo] be: ‘Mese wò gbedodoɖa kple koko si nèƒo be woave ye nu la.’”—1 Fiawo 9:3.


GBE BUBU Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Persian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian Urdu\nAleke nàɖo nyabiase siwo gbɔna siwo ŋu woate ŋu aɖo le mɔ vovovowo nu la ŋui?\nLe etsɔ si gbɔna kpuie me la, ɖe ale si nɔnɔmeawo le le anyigba dzi la\n(a) anyo ɖe edzi wua?\n(b) anɔ abe ale si ko wòle egbea enea?\n(d) agblẽ ɖe edzi wua?\nÈDZEA agbagba be nukpɔsusu nyui nakpɔtɔ anɔ ye si ku ɖe etsɔme ŋua? Viɖe geɖewo le esia wɔwɔ me. Numekukuwo ɖee fia be ame siwo kpɔa mɔ be etsɔme anyo la kpɔa dzidzedze le agbalẽsɔsrɔ̃ me, eye wonɔa lãmesẽ me hã. Numekuku aɖe si wowɔ hena ɣeyiɣi didi aɖe la ɖee fia be, to vovo na ame siwo si mɔkpɔkpɔ aɖeke mele ku ɖe agbe ŋu o la, menɔa bɔbɔe kura be ame siwo kpɔa mɔ be nuwo ava nyo la nalé ʋukamexexedɔ si hea dzidɔ vanɛ la o. Numekuku siawo wɔ ɖeka kple nya aɖe si wogblɔ le Biblia me ƒe alafa geɖewoe nye esi va yi be: “Dzi kpɔdzidzɔ nana lãme hayana, ke gbɔgbɔ xanu nana ƒuwo ƒuna kplakplakpla.”—Lododowo 17:22.\nKe hã, nya si gblɔm dzɔdzɔmeŋutinunyala bibiwo le tso Anyigba la ƒe etsɔme ŋu la na be wòsesẽna na ame geɖe be woayi edzi anɔ dzidzɔ kpɔm ahanɔ mɔ kpɔm be etsɔme anyo. Bu nu dziŋɔ siwo gblɔm wole le nyadzɔdzɔwo me be wogbɔna dzɔdzɔ ge la dometɔ aɖewo ŋu kpɔ.\nAnyigba La Ðo Afɔku Me\nLe ƒe 2002 me la, Stockholm Anyigba Kple Eƒe Nutome Habɔbɔ si ŋu wodea bubui ŋutɔ la xlɔ̃ nu be, ne míeyi edzi le anyigbadzinuwo dome gblẽm ɖe ga ta la, ate ŋu ana be “nanewo nadzɔ siwo atrɔ yame ƒe nɔnɔme kple nu gbagbe siwo le anyigba dzi siaa ƒe dɔwɔwɔ.” Nyatakakaa gblɔ yi edzi be ahedada le anyigba dzi godoo, nu madzɔmadzɔ wɔwɔ kple anyigbadzinuwo dome gbegblẽ si le edzi yim la ate ŋu akplɔ ameƒomea ade “nutoa me kuxi, hadomekuxi, kple dedienɔnɔ ƒe kuxi, siwo atre ɖe enu la me.”\nLe ƒe 2005 me la, Dukɔ Ƒoƒuawo ɖe nyatakaka aɖe si dzi woda ŋkɔ ɖo be, Ƒe Akpe Ðeka Ƒe Ŋkuléle Ðe Anyigbadzinu Gbagbewo Ŋu Ŋuti Nyatakaka, ɖe go. Esia nye ƒe ene ƒe numekuku tso Anyigba la kple eƒe nutome ŋu. Numekula bibi siwo wu 1,360 siwo tso dukɔ 95 mee kpɔ gome le numekuku sia me, eye wona nuxlɔ̃ame sesẽ sia be: “Amegbetɔwo to woƒe dɔwɔnawo dzi le nu siwo Anyigba la wɔna le dzɔdzɔme nu la dome gblẽm ale gbegbe be míagate ŋu akpɔ mɔ be ŋutete si le anyigbadzinu gbagbewo si la alé dzidzime siwo gbɔna la ƒe agbe ɖe te o.” Nyatakaka la gblɔ be, be míaƒo asa na afɔku ma la, abia be míawɔ “tɔtrɔ gãwo le ɖoɖowo, habɔbɔwo, kple nuwɔna aɖewo ŋu, gake womekpɔ te wo wɔwɔ kura haɖe o.”\nAnna Tibaijuka, si nye Dukɔ Ƒoƒuawo Ƒe Amegbetɔwo Ƒe Nɔƒewo Ŋuti Ðoɖowo ƒe dɔdzikpɔlagã la ɖe nya aɖe si dzi numekula akpa gãtɔ va le lɔlɔ̃m ɖo la gblɔ. Egblɔ be: “Ne míeyi nu siwo wɔm míele egbea la wɔwɔ dzi la, afɔku gã aɖe de xa ɖi na mí le etsɔ me.”\nSusu Aɖe Si Tae Míakpɔ Mɔ Be Etsɔme Anyo\nYehowa Ðasefo siwo ta magazine sia hã xɔe se be tɔtrɔ gã siwo ana nɔnɔmeawo natrɔ kura le anyigba dzi la tu aƒe. Ke hã, woxɔe se be tɔtrɔ siawo ahe nɔnɔme nyuitɔ kekeake siwo teƒe anyigbadzitɔwo mekpɔ kpɔ o la avae, ke menye be nuwo agblẽ ɖe edzi o. Nu ka tae mɔkpɔkpɔ le wo si nenema gbegbe ɖo? Elabena woka ɖe ŋugbe siwo wodo le Mawu ƒe Nya, Biblia, me la dzi. Se ŋugbedodo siawo dometɔ ɖeka ɖa: “Ekpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe eteƒe la, màgakpɔe o. Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”—Psalmo 37:10, 11.\nÐe mɔkpɔkpɔ sia nye drɔ̃e dzro aɖe koa? Hafi nàɖo nya ma ŋu la, de ŋugble tso nya sia ŋu gbã: Biblia gblɔ kuxi sesẽtɔ siwo le nu gblẽm le anyigba la kple ameƒomea ŋu egbea la ŋu nya ɖi pɛpɛpɛ ƒe akpe geɖe do ŋgɔ. Míeɖe kuku, xlẽ mawunyakpukpui siwo woyɔ le nyati si kplɔ esia ɖo me, eye nàtsɔ wo me nyawo asɔ kple nu siwo le dzɔdzɔm le xexea me egbea. Ne èwɔ esia la, ale si nèxɔ Biblia dzi se be egblɔa etsɔmenudzɔdzɔwo ɖi pɛpɛpɛ la me agasẽ ɖe edzi.


Blema Tɔdziʋuwo; Asitɔtrɔ Le Tɔmelã Ŋu Be Wòagagblẽ O | Ènyaa?\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Maltese Maya Mazatec (Huautla) Mizo Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zande Zulu\nAleke blema tɔdziʋukpalawo kpaa woƒe ʋuwoe be tsi nagage ɖe wo me o?\nLionel Casson, si nye blema tɔdziʋuwo ŋutinunyala la ƒo nu tso nu si Roma tɔdziʋukpalawo wɔna ne wotre nu ɖe tɔdziʋua ƒe ʋuƒowo ƒe kpeƒewo vɔ megbe la ŋu. Egblɔ be zi geɖe la, “wosia aŋɔ, alo bosomi kple aŋɔ siaa, ɖe ʋuƒoawo ƒe kpeƒekpeƒewo alo ɖe ʋu bliboa me kpakple ekɔgo siaa.” Blema Akadiatɔwo kple Babilontɔwo tsɔa aŋɔ trea woƒe tɔdziʋuwo xoxoxo hafi Romatɔwo va te ezazã.\nAŋɔ Tsrolotɔ Sia Ƒomevi Bɔ Ðe Du Siwo Ŋu Biblia Ƒo Nu Tsoe La Me\nWoƒo nu tso aŋɔ zazã le mɔ sia tɔgbi nu ŋu le Hebri Ŋɔŋlɔawo me le 1 Mose 6:14. Edze ƒãa be Hebrigbe me nya si gɔme woɖe le afi sia be “aŋɔ” la nye tomemi si dzina tso anyigba tume le dzɔdzɔme nu.\nAŋɔ sia ƒomevi eve ye li—tsrolotɔ kple sesẽtɔ. Tsrolotɔa ye blema tɔdziʋukpalawo zãna; ɖeko wokunɛ sina na woƒe ʋuawo. Ne wosii na ʋua eye wòƒu vɔ la, ewɔnɛ be tsi megena ɖe ʋua me o.\nAŋɔ bɔ ɖe du siwo ŋu woƒo nu tsoe le Biblia me la me. “Aŋɔʋe geɖewo” nɔ Sidim-gbadzaƒe si le Ƒu Kukua ƒe nutowo me.—1 Mose 14:10.\nAleke wotrɔa asi le tɔmelã ŋu le blema be wòagagblẽ o?\nTɔmelã nye nuɖuɖu vevi aɖe tso blema ke. Yesu ƒe apostoloawo dometɔ aɖewo dea tɔƒo le Galilea-ƒua dzi hafi va de asi mɔzɔzɔ me kplii. (Mateo 4:18-22) Anɔ eme be teƒe aɖewo nɔ anyi koŋ, siwo te ɖe ƒua ŋu, afi si wotrɔa asi le lã si woɖena le ƒua me la ƒe ɖewo ŋu le.\nBlema Egipte Tɔƒodelawo Ƒe Nɔnɔme Si Wokpa\nAme aɖewo gale aɖaŋu siwo ŋu dɔ tɔƒodelawo anya wɔ le blema Galilea tsɔ kpɔ tɔmelã ta be wòagagblẽ o la ŋu dɔ wɔm le teƒe aɖewo egbea. Gbã la, woɖea lãa ƒe dɔmenuwo ƒua gbe eye wokpalana lãa. Agbalẽ si nye Studies in Ancient Technology ɖɔ ale si wowɔnɛ ale: “Wotigia dze ɖe eƒe ta me, nu me, kple dɔ me, eye wosisinɛ ɖe eŋuti katã. Woɖoa lãwo ɖi, wua dze ɖe edzi, tsyɔa nui, gaɖoa bubu ɖe edzi, wua dze ɖe edzi hetsyɔa nui, eye wowɔnɛ nenema zi gbɔ zi geɖe. Wogblẽnɛ ɖi ŋkeke 3 va ɖo 5, eyome wotrɔa agba bliboa bua anyi, eye wogagblẽnɛ ɖi ŋkeke 3 va ɖo 5 ake. Ne wole tɔmelãa siam alea la, etsyɔna, eye dzea ɖonɛ nyuie. Ne wosiae nyuie alea vɔ la, eƒuna kplatsaa.”\nWomenya ɣeyiɣi didi si tɔmelã si ŋu wotrɔ asi le alea la xɔna hafi gblẽna ya o. Ke hã esi wònye be Egiptetɔwo ɖoa tɔmelã ƒuƒu ɖe keke Siria ke ta la, efia be asitɔtrɔ le tɔmelã ŋu alea nana wònɔa anyi eteƒe didina.


Hebritɔwo 7 - Holy Bible [Ewe Bible 1913] - (Heb 7)\nElabena Melxizedek sia enye Salem-fia kple Mawu, dziƒoʋĩtɔ, nunɔla, amesi yi ɖakpe Abraham, le esime wògbugbɔ tso fiawo siƒe gbɔna, eye woayrae;\namesi hã Abraham tsɔ nuawo katã ƒe ewolia na la; wotso ŋkɔ nɛ gbã be dzɔdzɔenyenye ƒe fia; ke emegbe la wotrɔe be Salem-fia, si gɔme enye ŋutifafa fia:\nTɔ kple nɔ kple dzidzimenya mele esi o; ŋkekewo ƒe gɔmedzedze kple agbe ƒe nuwuwu meli nɛ o; ke boŋ Mawuvi la wòɖi, eye wònɔ anyi nye nunɔla yi ɖe mavɔmavɔ me.\nKe mibu amesia, si Abraham, amegã xoxo la, tsɔ aboyonuawo ƒe ewolia na la, ƒe gãnyenye ŋuti kpɔ.\nLewi-vi, siwo xɔ nunɔlanyenye la, se le woawo hã si, bena woaxɔ nuwo ƒe ewolia tso dukɔ, si nye wo nɔviwo la si me le se la nu, wònye Abraham ƒe ali me woawo hã wodo tso hafi;\nke ame ma, si ƒe dzidzime metso wo gbɔ o la, xɔ nuwo ƒe ewolia tso Abraham si me, eye wòyra amesi si ŋugbedodo le.\nKe ɖikekea ɖeke mele eme o bena, amesi nye gãtɔ la, yra amesi nye suetɔ.\nEye le afisia la, amesiwo kuna la, xɔ nuwo ƒe ewolia: ke afime la, amesi ŋuti woɖi ɖase le be, ele agbe la, xɔnɛ.\nEye woate ŋu agblɔ be: To Abraham dzi woxɔ nuwo ƒe ewolia le Lewi hã, amesi xɔa nuwo ƒe ewolia la si:\nelabena egale fofoa ƒe ali me ko, esime Melxizedek yi ɖakpee.\nAzɔ la ne blibonyenye vana toa Lewitɔwo ƒe nunɔlanyenye me — elabena dukɔ la xɔ se la le eya te la — nukaŋuti wògahiã bena, nunɔla bubu natsi tre le Melxizedek ƒe ɖoɖo la nu, eye womabui le Aron ƒe ɖoɖo la nu o mahã?\nElabena ne woɖuɖɔ nunɔlanyenye la, ele be, woaɖuɖɔ se la hã tsã.\nElabena amesi ŋuti wogblɔ esia le la, enye to bubu me tɔ, amesiwo dome amea ɖeke mesubɔna le vɔsamlekpui gbɔ o.\nElabena edze ƒã bena, mia Aƒetɔ la ɖo tso Yuda-to la me, to, si Mose megblɔ nyaa ɖeke na le nunɔlanyenye ŋuti o.\nEye esia dze ƒã gawu, ne nunɔla bubu, si le abe Melxizedek ene la, va tsi tre,\namesi womeɖo le se, si nye ŋutilãtɔ la ƒe ɖoɖo nu o, ke boŋ le agbe mavɔ ƒe ŋusẽ la nu.\nElabena woɖi ɖase le eŋu bena: „Wòe nye nunɔla yi ɖe mavɔmavɔ me le Melxizedek ƒe ɖoɖo la nu.“\nElabena woɖe se ŋgɔgbetɔ la ɖa le eƒe gbɔdzɔgbɔdzɔ kple viɖe manyemanye ŋuti,\n— elabena se la mewɔa naneke blibo o, — eye wotsɔa mɔkpɔkpɔ, si nyo wu sã la vɛ, esi me miato ale ɖe Mawu ŋuti.\nEye alesi woɖoe nunɔla, eye atamkaka megbe eŋutinɔnɔ o la —\nelabena ame mawo zu nunɔlawo atamkaka manɔŋui; ke ame sia zui atamkaka kpe ɖe eŋu heto Mawu dzi, amesi gblɔ nɛ bena: „Yehowa ka atam, eye mele etrɔ ge o: Wòe nye nunɔla yi ɖe mavɔmavɔ me le Melxizedek ƒe ɖoɖo la nu“ —\nnenema ke hã Yesu zu nubabla, si nyo wu sã la ƒe asiƒuakɔla\nEye ame mawo dome geɖeawo zu nunɔlawo, le esi ku gbe bena, woagatsi agbe o la ta;\nke eya la, esi wònɔ anyi yi ɖe mavɔmavɔ me ŋuti la, nunɔlanyenye, si meɖɔlina o la, le esi.\nEyata ate ŋu axɔ amesiwo to edzi va Mawu gbɔ la, ɖe agbe blibo keŋkeŋ, le esi wònɔa agbe ɖaa, bena wòaxɔ wo ɖe akɔ la ŋuti.\nElabena nunɔlagã sia tɔgbe hiã míawo hã: Amesi nye kɔkɔetɔ, ame maɖifɔ, ame maƒoɖi, amesi ɖe eɖokui ɖa tso nuvɔ̃wɔlawo dome, eye wokɔe ɖe dzi wu dziƒowo,\namesi mehiã gbesiagbe vɔsasa abe nunɔlagã mawo, amesiwo wɔ vɔsasa gbã ɖe woa ŋutɔwo ƒe nuvɔ̃wo ta, eye emegbe la ɖe dukɔ la ƒe nuvɔ̃wo ta ene o; elabena ewɔ esia zi ɖeka hɔ̃ ko ɖe ɣeyiɣiawo katã nu, esime wòtso ye ŋutɔ ɖokui hena.\nElabena se la tsɔa amesiwo gbɔdzɔ la ɖoa nunɔlagãwo; ke atamkaka, si dze se la yome la, ƒe nya ɖo Vi, si wowɔ blibo la, nunɔlagã yi ɖe mavɔmavɔ me.


ABE ALESI YURII KAPTOLA GBLƆE ENE\n“Fifia mekpɔ kakaɖedzi be xɔse le asiwò vavã!” Ame aɖe si ŋu nyemebui ɖo kura o—si nye Soviet-srafowo ƒe amegã aɖe—ye gblɔ nya mawo, eye eƒe nyaawo de dzi ƒo nam ŋutɔ le ɣeyiɣi si tututu mehiãnɛ la me. Wodem game hena ɣeyiɣi didi aɖe eye meƒo koko na Yehowa vevie be wòado ŋusẽm. Menɔ nɔnɔme sesẽ aɖe si bia dzidodo kple tameɖoɖo kplikpaa la me tom ɣeyiɣi didi.\nWODZIM le October 19, 1962, dzi, eye metsi le Ukraine ƒe ɣetoɖoƒe nuto me. Le ƒe ma ke me la, fofonye si hã ŋkɔe nye Yurii la, do go Yehowa Ðasefowo. Eteƒe medidi o, eva zu Yehowa subɔla gbãtɔ le míaƒe kɔƒea me. Eƒe subɔsubɔdɔ meɣla ɖe dziɖuɖumegã siwo tsi tre ɖe Yehowa Ðasefowo ŋu vevie la o.\nGake míaƒe aƒelikawo dometɔ akpa gãtɔ dea bubu dzinyelawo ŋu le woƒe Kristotɔwo ƒe nɔnɔmewo kple woƒe ɖetsɔtsɔ le ame bubuwo me ta. Dzinyelawo wɔ mɔnukpɔkpɔ ɖesiaɖe ŋudɔ tsɔ ƒã Mawu vɔvɔ̃ ɖe mía kple nɔvinyenyɔnu etɔ̃awo me tso keke míaƒe ɖevime ke, eye esia kpe ɖe ŋunye menɔ te ɖe kuxi geɖe siwo medo goe le suku la nu. Kuxi mawo dometɔ aɖe do mo ɖa esime wobia tso sukuvi ɖesiaɖe si be wòade akɔtadzesi aɖe si ade dzesii be enye Dukplɔla Lenin ƒe October me Ðeviwo ƒe Habɔbɔ me tɔ. Esi menye Kristotɔ si medena akpa aɖeke dzi o ta la, nyemede akɔtadzesi la o eye esia na meto vovo kura.—Yohanes 6:15; 17:16.\nEmegbe esi menɔ klass etɔ̃lia la, wobia tso sukuviwo katã si be woage ɖe Kɔmiunist sɔhɛwo ƒe habɔbɔ aɖe, si woyɔna be Young Pioneers, me. Gbeɖeka wokplɔ míaƒe klass la me tɔwo katã yi ɖaɖo fli le sukukpɔa me bene woaŋlɔ míaƒe ŋkɔ ɖe sɔhɛwo ƒe habɔbɔa me. Mevɔ̃ eye mebui be woaɖu fewu le ŋunye ahablu ɖe tanye. Amesiame tsɔ eƒe taku dzĩ yeye, si wosana ɖe kɔme tsɔ ɖenɛ fiana be yewonye habɔbɔa me tɔwo, la ɖe asi tso aƒeme vɛ, negbe nye ko, eye sukuviawo ɖo fli legbe aɖe ɖe suku tatɔa, nufialawo, kple sukuvi tsitsi siwo le klass mamlɛtɔa me la ŋkume. Esi wobia tso klass mamlɛa me tɔawo si be woasa taku dzĩawo ɖe kɔme na mí la, mede ta to henɔ anyigba kpɔm, henɔ gbe dom ɖa be ame aɖeke megade nu eme nam o.\nWokplɔm Yi Ðade Gaxɔ Siwo Le Adzɔge Ʋĩ Me\nEsi mexɔ ƒe 18 la, wodem gaxɔ me hena ƒe etɔ̃ le esi menye Kristotɔ si medea akpa aɖeke dzi o ta. (Yesaya 2:4) Menɔ game ƒe gbãtɔ le du si nye Trudovoye me, le Ukraine ƒe Nuto si nye Vinnitskaya me. Le afima la, medo go Yehowa Ðasefo bubu siwo ade 30. Woma mí eveve ɖe dɔ vovovowo ŋu, le esi gaxɔdzikpɔlawo di be yewoana míagade ha kple mía nɔewo o ta.\nLe August 1982 me la, wode mía kple Eduard—amesi hã nye Ðasefo la—agbatsɔketeke, hekpe ɖe gamenɔla bubuwo ŋu, ɖo ɖe Ural-towo ƒe dziehe gome. Míekpe fu le dzoxɔxɔ kple alesi wotege míi la ta hena ŋkeke enyi sɔŋ vaseɖe esime míeva ɖo Solikamsk-gaxɔ me, le Permskaya Nutome. Woma mía kple Eduard dome míenɔ gaxɔ vovovowo me. Le kwasiɖa eve megbe la, wogaɖem yi Vels, le Krasnovishersky nuto me le dziehe gome ʋĩ.\nMíaƒe ʋua va ɖo teƒea le zãtiƒe, esime viviti do ŋutɔ. Togbɔ be viviti do hã la, asrafomegã aɖe ɖe gbe na míaƒe ƒuƒoƒoa be míaɖo tɔdziʋu atsɔ atso tɔ aɖee. Viviti do ale gbegbe be míete ŋu kpɔ tɔsisia loo alo tɔdziʋua kple ŋku o! Ke hã, míetsa asi blukɔa me vaseɖe esime míeke ɖe tɔdziʋu aɖe ŋu, eye togbɔ be míenɔ vɔvɔ̃m hã la, míedze agbagba tso tɔa. Esi míenya ɖi go ko la, míeɖo ta akaɖi aɖe si nɔ dzedzem ɖaa le togbɛ aɖe si gogo afima dzi la gbɔ, eye míeke ɖe avɔgbadɔ ʋɛ aɖewo ŋu le afima. Afisiae gbɔna míaƒe aƒe yeyea nye ge. Menɔ avɔgbadɔ gã aɖe me kple gamenɔla bubu siwo ade 30 la. Ɣeaɖewoɣi le vuvɔŋɔli la, yame fana miamiamia va ɖona dzidzenu Celsius -40 (-40°C) eye vuvɔ wɔa mí vevie, evɔ avɔgbadɔa mekpɔa mía ta tso vuvɔa si me o. Dɔ si koŋ wodea asi na gamenɔlaawo enye atitsotso, gake wona nye ya mekpe asi ɖe agbadɔxɔ tutu na gamenɔlawo ŋu.\nGbɔgbɔmenuɖuɖu Va Ðo Míaƒe Saɖeaganɔƒe\nNye ɖeka koe nye Ðasefo le teƒe ma; ke hã, Yehowa megblẽm ɖi o. Gbeɖeka danye, si gakpɔtɔ nɔ Ukraine ƒe ɣetoɖoƒe nutome la, ɖo nubablɛ aɖe ɖem. Esi dzɔla aɖe ʋu nubablɛa la, nu gbãtɔ si wòkpɔe nye Biblia sue aɖe. Etsɔe hede asi eʋuʋu me. Mete kpɔ be madi nya aɖe agblɔ si ana womaxɔ gbɔgbɔmekesinɔnu sia akpa sesẽe le asinye o. Dzɔla la bia enumake be: “Nukae nye esia?” Hafi mahayi nya si matsɔ aɖo eŋu nɛ ŋu bu ge la, asrafomegã aɖe si nɔ tsitre ɖe mía gbɔ ɖo eŋu be: “Oo! Nyagɔmeɖegbalẽe.” Nyemeke nu o. (Nyagblɔla 3:7) Asrafomegãa ka nubablɛa me eye emegbe wòtsɔe nam hekpe ɖe Biblia xɔasi la ŋu. Dzi dzɔm ale gbegbe be metsɔ agɔne aɖewo siwo le nye nubablɛa me ƒe ɖewo nɛ. Esi nubablɛ sia ka asinye la, menyae be Yehowa meŋlɔm be o. Edo alɔm dɔmenyotɔe hekpɔ nye gbɔgbɔmenuhiahiãwo gbɔ.—Hebritɔwo 13:5.\nLe ɣleti ʋɛ aɖewo megbe la, mexɔ lɛta aɖe tso nɔviŋutsu Kristotɔ aɖe si wode game le afisi didi tso gbɔnye anɔ abe kilometa 400 sɔŋ ene la gbɔ, wòwɔ nuku nam. Ebia tso asinye be madi ŋutsu ɖetsɔlemetɔ aɖe si anya nɔ nye gakpɔ me. Lɛta ŋɔŋlɔ gaglãa, ba mademade mo nɛ, alea mede ame dzi o, elabena gaxɔdzikpɔlawo xlẽa míaƒe lɛtawo kpɔna. Eyata mewɔ nuku o be, asrafoawo dometɔ ɖeka yɔm ɖe eƒe ɔfis eye wogbe nya nam vevie be magaɖe gbeƒã o. Emegbe eɖe gbe nam be made asi agbalẽ aɖe si dzi woŋlɔ ɖo be madzudzɔ nye dzixɔsewo ŋu nya gbɔgblɔ na amewo la te. Meɖo eŋu nɛ be nyemese nusitae wòle be made asi nya ma te la me o, elabena amesiame nya xoxo be Yehowa Ðasefoe menye. Megblɔ nɛ be gamenɔla bubuwo di be yewoanya nusitae wodem game ɖo. Nya kae magblɔ na wo? (Dɔwɔwɔwo 4:20) Asrafoa kpɔe be yemate ŋu ado ŋɔdzi nam o, eyata etso nya me be yeaɖem dzoe le afima. Woɖom ɖe gakpɔ bubu me.\nWoɖem yi Vaya-kɔƒe, afisi gbɔ didi kilometa 200 sɔŋ tso afima la, me. Le afima la, gaxɔdzikpɔlawo de bubu nye Kristotɔnyenye ƒe nyametsotsoa ŋu eye wode dɔ siwo medo ƒome kple asrafodɔ o la asi nam—gbã, mewɔ atikpakpadɔ, emegbe mewɔ elektrikmɔ̃ɖaŋudɔ. Gake kuxiwo nɔ dɔ siawo hã wɔwɔ me. Ɣeaɖeɣi la, wobia tso asinye be matsɔ nye dɔwɔnuwo ne mayi asrafowo ƒe nɔƒe aɖe le dua me. Esi meɖo afima la, dzi dzɔ asrafo siwo le afima be meva. Woƒe akaɖi siwo wosina ɖe asrafoawo ƒe dzesinu vovovoawo dzi la meganɔ sisim nyuie o. Wodi be makpe ɖe yewo ŋu yewoatrɔ asi le akaɖiawo ŋu elabena wonɔ dzadzram ɖo ɖe Red Army, si nye Soviet-srafoha aɖe, ƒe Ŋkekenyuizã ɖuɖu ŋu. Esi medo gbe ɖa hede ŋugble le nu bliboa ŋu vɔ megbe la, megblɔ na wo be nyemate ŋu awɔ dɔ ma tɔgbe o. Megblẽ nye dɔwɔnuwo ɖi hedzo. Wotso nunye na asrafomegã, eye ewɔ nuku nam be esi wòɖo to amenutsola ƒe nyaawo vɔ la ɖeko wògblɔ be: “Mede bubu eŋu ɖe ema ta. Gɔmeɖose dzi wɔlae wònye.”\nDzideƒoname Tso Ame aɖe si Ŋu Nyemebui Ðo Kura O Gbɔ\nWoɖem le game le June 8, 1984, dzi, si nye ƒe etɔ̃ tututu tso esime wodem game. Esi metrɔ yi Ukraine la, eva hiã be made asi agbalẽ te le asrafoha sue aɖe gbɔ atsɔ aɖee afia be menɔ game kpɔ. Asrafomegãwo gblɔ nam be le ɣleti ade megbe la, woagayɔm ɖe ʋɔnu ake eyata ade dzinye wu ne meʋu le nutoa me kura. Ale wɔ meʋu le Ukraine eye mlɔeba meva kpɔ dɔ aɖe le Latvia. Mete ŋu ɖe gbeƒã hede ha kple Ðasefo siwo nɔ Riga, si nye fiadua, kple eƒe golɔgoewo me, la ƒe ƒuƒoƒo sue aɖe hena ɣeyiɣi aɖe. Gake le ƒe ɖeka ko megbe la, wogabia tso asinye ake be mage ɖe asrafodɔ me. Megblɔ na amegã si dea amewo ƒe ŋkɔ agbalẽ me, hena asrafodɔa wɔwɔ, la le eƒe ɔfis be megbe asrafodɔ wɔwɔ va yi. Eblu ɖe tanye heɖo eŋu nam be: “Ènya nusi tututu wònye wɔm nèlea? Míakpɔ nusi gblɔ ge nàla na asrafomegãa ɖa!”\nEkplɔm yi dzisasra evelia ƒe xɔ aɖe me, afisi asrafomegãa nɔ anyi ɖe kplɔ̃ legbee aɖe ŋu le. Amegãa lé to ɖe ɖokuinyenuɖenyawo ŋu nyuie eye emegbe wògblɔ nam be ɣeyiɣi ʋɛ aɖe li nam be magbugbɔ abu nye nyametsotsoa ŋu hafi asrafo xɔlawo ƒe kɔmiti nage ɖe nyaa me. Esi míedo go tso asrafomegãa ƒe ɔfis la, asrafo si blu ɖe dzinye va yi la ʋu eme gblɔ nam be: “Fifia mekpɔ kakaɖedzi be xɔse le asiwò vavã!” Mlɔeba esi meva do ɖe asrafowo ƒe kɔmitia ŋkume la, megaƒo nu tso nye akpaɖekedzimademade ƒe tenɔnɔ ŋu na woawo hã, eye woɖe asi le ŋunye medzo gbɔ.\nAmedzrodzeƒee menɔ le ɣeyiɣi mawo me. Gbeɖeka fiẽ mesee be ame aɖe ƒo ʋɔ nam blewu. Meʋu ʋɔa hekpɔ be ŋutsu aɖe si do awu nyuie eye wòlé akplo ɖe asi la tɔ ɖe mɔa nu. Eɖe eɖokui nu gblɔ be: “Metso Dukɔa ƒe Dedienɔnɔ Dɔwɔƒe. Menya be èle kuxiwo me tom eye be wole ʋɔnu drɔ̃ ge wò.” Meɖo eŋu nɛ be: “Ẽ, ele eme nenema.” Ŋutsua yi edzi be: “Míate ŋu akpe ɖe ŋuwò ne àlɔ̃ awɔ dɔ kpli mí.” Megblɔ nɛ be: “Ao, ema manyawɔ o. Mayi edzi awɔ nuteƒe ahalé nye Kristotɔwo ƒe dzixɔsewo me ɖe asi.” Esi amenublenya aɖeke megale esi o ta la, etrɔ dzo.\nGamenɔnɔ Ake Kple Gbeƒãɖeɖe Ake\nLe August 26, 1986, dzi la, Dukɔa ƒe Ʋɔnudrɔ̃ƒe si le Riga tso afia be woadem game ƒe ene hekpe ɖe dɔsesẽwɔwɔ ŋu, eye wokplɔm yi ɖade game le Riga Dugãa ƒe Gaxɔ me. Wodem gaxɔ gã aɖe me hekpe ɖe gamenɔla 40 bubuwo ŋu, eye medze agbagba be maɖe gbeƒã na gamenɔla siwo le gaxɔa me dometɔ ɖesiaɖe. Wo dometɔ aɖewo gblɔ be yewoxɔ Mawu dzi se; ame bubuwo ɖu fewu. Mede dzesii be wonɔ hatsotsowo me, eye le kwasiɖa eve megbe la, hatsotsoawo ƒe ŋgɔnɔlawo gblɔ nam be mɔɖeɖe meli be maɖe gbeƒã o, le esi megbe wɔwɔ ɖe yewoƒe se siwo womeŋlɔ ɖi o la dzi ta. Meɖe eme na wo be susu ma tututu tae wodem mɔ ɖo—se siwo to vovo na emawo nue menɔna agbe ɖo.\nMeyi edzi ɖe gbeƒã le aɖaŋudzedze me, eye esi mekpɔ ame aɖewo siwo tsia dzi ɖe mawusubɔsubɔ ŋu la, mete ŋu srɔ̃ Biblia kple wo dometɔ ene. Ne míele nuwo me dzrom la, woŋlɔa Biblia ƒe gɔmedzenufiafiawo ɖe agbalẽvi aɖe me dana ɖi. Le ɣleti ʋɛ aɖewo megbe la, woɖem yi gakpɔ bubu si me ŋku nɔa gamenɔlawo ŋu le vevie wu la me le Valmiera, afisi mewɔ dɔ le abe elektrikmɔ̃ɖaŋudɔwɔla ene. Le afima la, mete ŋu srɔ̃ Biblia kple ame aɖe si hã nye elektrikmɔ̃ɖaŋudɔwɔla eye amesia va zu Yehowa Ðasefo le ƒe ene megbe.\nLe March 24, 1988, dzi la, woɖem le gakpɔ sia, si me ŋku nɔa gamenɔlawo ŋu le vevie la, me tsɔ yi gakpɔ bubu si medidi tso afima o la me. Esia nye yayra blibo nam, elabena ena ablɔɖe geɖe wu su asinye. Wobia tso asinye be mawɔ dɔ le xɔtuƒe vovovoawo, eye medina mɔnukpɔkpɔwo ɣesiaɣi tsɔ ɖea gbeƒãe. Zi geɖe la, medona le gakpɔa me, va ɖena gbeƒã ʋuu zã dona, gake womeɖe fu aɖeke nam ne metrɔ gbɔ kpɔ o.\nYehowa yra ɖe nye agbagbadzedzewo dzi. Ðasefo ʋɛ aɖewo nɔ nuto ma me, gake Ðasefo ɖeka si ŋkɔe nye Vilma Krūmin̗a—si nye nɔvinyɔnu tsitsi aɖe—koe nɔ dua ŋutɔ me. Mía kple nɔvinyɔnu Krūmin̗a míeva nɔ Biblia-nusɔsrɔ̃ geɖe wɔm kple sɔhɛwo. Ɣeaɖewoɣi la, nɔviŋutsuwo kple nɔvinyɔnuwo zɔa mɔ tso Riga va wɔa nyanyuigbɔgblɔdɔa kpli mí, eye gbesiagbe mɔɖela aɖewo gɔ̃ hã tsona Leningrad (si nye St. Petersburg fifia) vana. Yehowa kpe ɖe mía ŋu míedze Biblia-nusɔsrɔ̃ geɖe gɔme, eye eteƒe medidi o meva ƒo ɖokuinye ɖe mɔɖeɖedɔa me, eye mezãna gaƒoƒo 90 nɔa gbeƒãɖeɖedɔa wɔm ɣleti sia ɣleti.\nLe April 7, 1990, dzi la, wotsɔ nye nyaa yi ʋɔnu be woagbugbɔ eme adzro le Ʋɔnudrɔ̃ƒe Gã si le Valmiera. Esi nyadɔdrɔ̃a dze egɔme la, mekpɔ amesamalaa dze sii. Ðekakpui aɖe si medzro Biblia me kplii va yi lae! Ekpɔm dze sii eye wòko alɔgbɔnu gake megblɔ nya aɖeke o. Megaɖoa ŋku nya si ʋɔnudrɔ̃laa gblɔ nam le nyadɔdrɔ̃ ma me la dzi be: “Yurii, nya me si wotso hede wò game ƒe ene aɖewoe nye si va yi la menɔ se nu o. Mele be woabu fɔ wò hafi o.” Enumake ko, wona ablɔɖem!\nKristo ƒe Asrafo\nLe June 1990 me la, egahiã ake be made ŋkɔ agbalẽ me le ɔfis ma ke be mate ŋu axɔ dukɔmenɔnɔ ƒe mɔɖenamegbalẽ le Riga. Mege ɖe ɔfis ma ke si me kplɔ̃ legbee ma ke nɔ, afisi megblɔ na asrafomegãa le, anɔ ƒe ene aɖewoe nye ma va yi, be nyemawɔ asrafodɔ o la. Fifia ya la, eya ŋutɔ tso do gbe nam, hena asim, eye wògblɔ be: “Enye ŋukpenanu be nèto nu mawo gbegbe me. Evem be nuwo va yi nenema.”\nMeɖo eŋu be: “Kristo ƒe asrafoe menye, eye ele be mawɔ nye dɔ pɛpɛpɛ. Biblia ate ŋu akpe ɖe wò hã ŋu nàse vivi le nusi ƒe ŋugbe Kristo do na eyomedzelawo la me—si nye agbe si me dzidzɔ le hekpe ɖe etsɔme mavɔ aɖe ŋu.” (Timoteo II, 2:3, 4) Asrafomegãa ɖo eŋu be: “Meƒle Biblia eteƒe medidi boo o, eye fifia mele exlẽm.” Metsɔ agbalẽ si nye Ate Ŋu Anɔ Agbe Tegbee le Paradiso me le Anyigba Dzi ɖe asi hafi yi. * Meʋu ta si ƒo nu tso ŋkeke mamlɛawo ƒe dzesiawo ŋu hetsɔ alesi Biblia ƒe nyagblɔɖiwo ku ɖe míaƒe ɣeyiɣia ŋui la fiae. Asrafomegãa na asim ake le ŋudzedzekpɔkpɔ kple bubudeameŋu me, eye wògblɔ be nye dɔa nakpɔ dzidzedze.\nLe ɣeyiɣi mawo me la, agbleawo dzi ƒu nyuie henyo na ŋeŋe le Latvia. (Yohanes 4:35) Le ƒe 1991 me la, mezu hamemegã le hame aɖe me. Hamemegã eve koe nɔ dukɔ bliboa katã me! Le ƒe ɖeka megbe la, woma hame ɖeka pɛ si nɔ Latvia la me ɖe eve—Latviagbedolawo nɔ ɖeka me eye Russiagbedolawo nɔ evelia me. Mɔnukpɔkpɔ su asinye mesubɔ le Russiagbe-hamea me. Míedzi ɖe edzi kabakaba ale gbegbe be le ƒe si kplɔe ɖo me la, woma míaƒe hamea me ɖe akpa etɔ̃ sɔŋ! Ne mebu eŋu kpɔ la, mekpɔe kɔte be Yehowa ŋutɔe le eƒe alẽwo kplɔm va eƒe habɔbɔa me.\nLe ƒe 1998 me la, woɖom mɔɖela vevii le Jelgava, si nye du si gbɔ didi kilometa 40 tso Riga, le eƒe anyieheɣetoɖoƒe kpa dzi. Le ƒe ma ke me la, menɔ ame gbãtɔ siwo woyɔ tso Latvia be woade Subɔsubɔdɔ ƒe Hehenasuku si wowɔ le Russiagbe me, le Solnechnoye, si gogo St. Petersburg, Russia, la dome. Le sukua la, meva kpɔ alesi wòle vevie be míatu lɔlɔ̃ na amewo ƒe nɔnɔme ɖo bene míate ŋu akpɔ dzidzedze le subɔsubɔdɔa wɔwɔ me la ƒe vevienyenye dze sii. Nusi koŋ wɔ dɔ ɖe dzinye, si ƒo nusiwo wofia mí le sukua me tae nye belélename kple lɔlɔ̃ si Betel-ƒomea kple sukunufialawo ɖe fia mí.\nNu ɖedzesi bubu aɖe gadzɔ le nye agbe me le ƒe 2001 me, si nye be meɖe Karina, amesi nye nyɔnu Kristotɔ dzetugbe aɖe. Karina wɔ ɖeka kplim le ɣeyiɣiawo katã ƒe subɔsubɔdɔ tɔxɛa me, eye dzi ɖoa ƒonye gbesiagbe ne mekpɔ srɔ̃nye wòtso nyanyuigblɔdɔa wɔƒe gbɔ kple dzidzɔ. Le nyateƒe me la, dzidzɔ gã ŋutɔe wònye be woasubɔ Yehowa. Fuwɔame siwo me meto le Kɔmiunisttɔwo ƒe dziɖuɣia na mesrɔ̃ alesi maɖo ŋu ɖe Yehowa ŋu bliboe. Ðokuitsɔtsɔsavɔ nuwɔna aɖeke meli si me teƒeɖoɖo manɔ na amesi di be yealé ye kple Yehowa dome ƒomedodo ɖe te eye yeanɔ eƒe dziɖulanyenye ƒe akpa dzi la o. Kpekpe ɖe amewo ŋu be woasrɔ̃ nu tso Yehowa ŋu na taɖodzinu va le nye agbe ŋu. Enye bubu gã aɖe nam be masubɔ Yehowa ‘abe Kristo ƒe asrafo nyui ene.’—Timoteo II, 2:3.\n^ mm. 29 Yehowa Ðasefowoe tae, gake womegale etam fifia o.\nWodem mɔ ƒe ene hekpe ɖe dɔsesẽwɔwɔ ŋu le Riga Dugãa ƒe Gaxɔ me\nMía kple Karina míele gbeƒãɖeɖedɔa wɔm\nƉoe Ɖe Amewo Ɖoe Ɖe Amewo Dzidodo Abe Kristo Ƒe Asrafo Ene\nw05 9/1 axa 8-12